
Avizo a la triesma Franca edituro 


La Socio dil Spektaklo esis unesmafoye editita en 
novembro 1967 en Paris, che Buchet-Chastel. La trubli 
di 1968 konocigis olu. La libro, ne un vorto di qua me 
chanjis, esis ri-editita en 1971 da Editions Champ Libre, 
qua nomizis su Gérard Lebovici en 1984 pos l’ocido dil 
editero. La serio de ri-edituri duris til 1991. La nuna 
edituro anke restas strikte identa a to di 1967. La sama 
regulo, pluse, naturale postulas la ri-edituro di omna 
mea verki che Gallimard. Me ne esas ta qua korektigas 
su. 


Tala kritikala teorio ne bezonas chanjesar; adminime, 
tam longe kam ne destruktesas la generala kondicioni 
dil longa historial epoko quan ica teorio unesmafoye 
precize definis. La duro dil developo dil periodo nur 
verifikis ed ilustris la teorio dil spektaklo, la prizento di 
qua, hike repetita, anke povas esar konsiderata kom 
historiala segun min alta senco: olu atestas to quo esis 
la maxim extrema poziciono ye la tempo dil lukti di 
1968, do to quo esis ja savebla dum 1968. La maxim 
granda dupi di ta periodo povis pose lernar, per la 


decepti di lia tota existo, to quon signifikis la “nego di 
vivo qua divenis videbla”; la “perdo di qualeso” ligita al 
komercajo-formo, e la “proletariigo dil mondo.” 


Pluse, me adjuntis, segun justa tempo, plusa remarki 
pri la maxim remarkinda novaji quin la posa movo dil 
sama procedo revelis. Dum 1979, pro prefaco por nova 
Italiana tradukuro, me traktis l' aktuala transformi en la 
karaktero ipsa di industriala produkto, quale en la 
tekniki di guverno, qui komencis ye luzo di 
spektaklala forco. Dum 1988, la Komenturi pri la socio 
dil spektaklo klare establisis ke l'antea “mondala divido 
di spektaklala taski”, inter la rivala regni di lo 
“koncentrita spektaklala” e lo “difuza spektaklala”, lore 
finis favorante lia fuzo en la komuna formo di lo 
“integrigita spektaklala”. 


Ica fuzo povas esar rezume rezumita per korektigar 
tezo 105 qua, tushante to quo eventabis ante 1967, 
ankore distingis la plu frua formi segun ul opozanta 
praktiki. La Granda Skismo di klaso-povo finante per 
rikoncilio, on dicez ke l’unigita praktiko di lo 
integrigita spektaklala hodie “ekonomiale transformis 
la mondo,” e samtempe “policatre transformis la 
percepto”. (La policistaro ipsa en la nova cirkonstanci 
esas tote nova.) 


Nur pro ke ica fuzo ja eventabis en l'ekonomiala- 
politikala realesi dil tota mondo, la mondo povus 
konkluze proklamar su esar oficale unigita. Pluse, esas 


nur pro la serioza stando en qua separata povo 
universale trovas su ke ica mondo bezonis unigesar 
tam rapide kam posible, por partoprenar kom un unika 
bloko en la sama konsental organizo dil mondala 
merkato, falsigita e spektaklale garantiita. Ma olu ne 
unigos su, konkluze. 


La totalitera burokrataro, la “dominacanta klaso kom 
surogato por la libera merkato-ekonomio”, nultempe 
multe fidis a sua destino. Olu savis, ke olu esas 
“mindevelopita formo dil dominacanta klaso” e volis 
pluso. Tezo 58 longe establisabis la sequant axiomo: 
“La radiko dil spektaklo esas en la sulo dil ekonomio 
qua divenis abundanta, e de ito venas la frukti qui fine 
tendencas dominacar la spektaklala merkato.” 


Esas ica deziro dil spektaklo por modernigo ed unigo, 
ligita ad omna altra parti dil simpligo di socio, qua en 
1989 duktis la Rusa burokrataro subite konvertar su, 
kom un homo, a la nuna ideologio di demokratio: t.e., la 
diktatorala libereso dil Merkato, temperata dal 
agnoskar la Yuri dil homala spektanto. Nulu en 
POcidento parolis mem dum un dio pri la signfiko e la 
konsequi di tal extraordinara jurnal-evento. La 
spektaklala teknikala progreso pruvesas da ico. Esis 
nur la semblo di enregistro di ula sorto de geologiala 
tremo. Ni datizas ica fenomeno, ed on konsideras olu 
esar suficante intelektata, kontentigas su per repetar 
tre simpla signalo — la falo dil Berlinana murego — 
tam nedisputebla kam omna altra demokratiala signali. 


Dum 1991, l'unesma efekti di modernigo aparis per la 
tota dissolvo di Rusia. Ico expresis, mem plu kandide 
kam en l’Ocidento, la dizastra rezulto dil general 
evoluciono dil ekonomio. Desordino esas l’unika 
konsequo. La sama timenda questiono omnaloke 
demandesos, to quo frequis la mondo dum du yarcenti: 
quale koaktar ke la povri laborez kande iluziono falias 
e koakto ipsa vinkesas? 


Tezo 111, agnoskante l'unesma simptomi di Rusa 
dekado, la final explozo di qua on jus vidis, e 
konsiderante la balda desaparo di mondala socio qua, 
on nun darfas dicar, efacesos del memoro di 
komputoro, dicas ica strategiala judiko, la justeso di 
qua on facile sentos: “La mondala krulo dil federuro dil 
burokratala trompo esas, en l'ultim analizo, la maxim 
desfavorant elemento por la nuna developo di 
kapitalista socio.” 


On lektez ica libro konsiderante ke olu koncie 
skriptesis havante l'intenco domajar spektaklala socio. 
Olu nultempe dicis irga extremajo. 


30 junio 1992 
GUY DEBORD 

I. separoatingita 


“E sendubite nia tempo ... preferas l'imajo kam la 
kozo, la kopiuro kam l’originalajo, la reprezento 
kam la realeso, la aspekto kam la eso... To quo esas 
sakra por olu ne esas nur l' iluziono, ma to quo esas 
profana esas lo vera. Plu bone, lo sakra kreskas en 
olua okuli proporcione a la deskresko di lo vera e la 
kresko dil iluziono, por ke la kulmino dil iluziono 

esas anke por olu la kulmino di lo sakra.” 
—Feuerbach, Prefaco al duesma edituro di L'Esenco 
di Kristanismo 


1 


La tota vivo di ta socii en qui regnas la moderna 
produkto-kondicioni prizentas su kom imens akumulo 
di spektakli. To omna quo esis direte experiencata 
distas su per reprezento. 


2 


L'imaji qui separas su de singla aspekto di vivo fuzesas 
aden komuna fluo, ube l’uneso di ca vivo ne plus povas 
esar ri-establisita. Realeso partale konsiderata desfaldas 
su per sua propra general uneso kom aparta pseudo- 

mondo, objekto nur por kontemplo. La specaligo di 
imaji dil mondo trovesas atingita en la mondo dil 
autonomigit imajo, ube la mentiajo mentias a su ipsa. 
La generala spektaklo, kom konkret inversigo di vivo, 
esas l'autonoma movo di lo nevivanta. 


3 


La spektaklo prizentas su samtempe kom la socio ipsa, 
kom parto dil socio, e kom utensilo por unigo. Kom 
parto di socio, olu esas explicite la sektoro qua 
koncentras omna atenco, omna koncio. Pro ke ta 
sektoro esas separata, olu esas la loko di misuzat 
atenco e falsa koncio; e Punigo quan olu facas esas 
nulo ecepte oficala linguo di generaligita separo. 


4 


La spektaklo ne esas amaso de imaji, ma sociala relato 
inter homi qua esas mediacata da imaji. 


5 


La spektaklo ne povas esar komprenata kom intencita 
desformo dil vido-mondo, kom produkturo dil 
teknologio di amasala dissemo di imaji. Olu esas plu 
bone konsiderata kom weltanschauung realigita, 
materiale tradukita. Olu esas viziono dil mondo qua 
esas objektigita. 

6 


La spektaklo komprenata en olua toteso esas samtempe 
la rezulto e la skopo dil existanta produkto-mondo. Olu 
ne esas suplemento al reala mondo, ne esas adjuntit 
ornivo. Olu esas la kordio dil nerealeso dil reala socio. 
Sub omna olua partikulara formi, informo o 
propagado, reklamaco o direta konsumo di distraktaji, 
la spektaklo konstitucas la nuna modelo dil 
dominacanta sociala vivo. Olu esas l’ubiqua afirmo di 
selekto ja facita en produkto, ed olua konsequa 
konsumo. La formo e kontenajo dil spektaklo esas 
exakte same la tota justifiko dil kondicioni e skopi dil 
existanta sistemo. La spektaklo esas anke la 
permananta prezenteso di ta justifiko, pro ke olu 
okupas la maxim granda parto dil tempo vivata exter 
moderna produkto. 


7 


La separo ipsa esas parto dil uneso dil mondo, dil 
globala-sociala kustumaro qua fendis su aden realeso 
ed imajo. La sociala kustumaro, avan qua l'autonoma 
spektaklo pozas su, esas anke la reala totaleso qua 
kontenas la spektaklo. Ma la fenduro en ita totaleso 
mutilas olu til ke la spektaklo semblas esar quaze sua 
skopo. La linguo dil spektaklo konstitucesas ek la signi 
dil regnanta produkto, qui esas samtempe l’ultima 
skopo di ta produkto. 

8 


On ne povas abstrakte opozar la spektaklo kontre 
l’aktuala social agado; nam ica duopligo esas ipse 
duopligata. La spektaklo qua inversigas realeso esas 
efektigive olua produkturo. Samtempe la vivata realeso 
esas materiale invadata per kontemplar la spektaklo, ed 
ipse riprenas la spektaklal ordino per donar pozitiva 
suporto ad olu. L'objektiva realeso prizentesas 
ambalatere. Singla nociono tale fixigita havas kom sua 
bazo nur sua transformo aden sua kontreajo: realeso 
naskas per la spektaklo, e la spektaklo esas reala. Ica 
reciproka alieno esas l’esenco e la suportilo dil 
existanta socio. 


9 


En la mondo advere renversigita, lo vera esas instanto 


di lo falsa. 

La koncepto dil spektaklo unigas ed explikas granda 
diverseso di evidenta fenomeni. Lia diverseso e 
kontrasti esas aspekti di ta sociale organizit aspekto, la 
generala vereso ipsa di qua mustas esar rikonocata. 
Konsiderata segun su ipsa, la spektaklo esas la afirmo 
dil aspekto e la afirmo di omna homala, t.e. sociala, 
vivo kom nur aspekto. Ma la kritikanto qua atingas la 
vereso dil spektaklo deskovras ke olu esas la videbla 

nego di vivo, ke olu esas nego di vivo qua divenas 
videbla. 


11 


Por deskriptar la spektaklo, olua formaco, olua 
funcioni, e la forci qui tendencas ad olua dissolvo, 
necesesas artificale distingar la neseparebla elementi. 
Analizante la spektaklo, on ulgrade parolas la linguo 
ipsa di lo spektaklala, pro ke on pasas adsur la 
metodologiala tereno di ta socio qua expresas su per la 
spektaklo. Ma la spektaklo esas nulo altra kam la senco 
dil tota kustumaro di ekonomiala-sociala formaco, olua 
agendo. Olu esas la historial instanto qua kontenas on. 

La spektaklo prizentas su kom enorma pozitiveso 
nediskutebla e ne-acesebla. Olu dicas nulo altra kam 
“to quo aparas esas bona, to quo esas bona aparas.” 
L'atitudo quan olu principe demandas esas ta pasiv 
acepto quan olu ja fakte ganis per sua maniero di 
semblar nerefutebla, per sua semblo-monopolo. 


13 


La fundamentala tautologiala karaktero dil spektaklo 
venas ek la simpla fakto ke olua moyeni esas 
samtempe olua skopo. Olu esas la suno qua nultempe 
kushas su sur l’imperio di moderna pasiveso. Olu 

kovras la tota surfaco dil mondo e perpetue balnas su 
en sua propra glorio. 


14 


La socio fondita sur modern industrio ne esas 
hazardale o surfacale spektaklala, olu esas 
fundamentale spektakliva. En la spektaklo, imajo dil 
regnant ekonomio, la skopo esas quaza nulo, developo 
esas omno. La spektaklo ne volas divenar irgo altra 
kam su ipsa. 


15 


Kom nekareebla ornivo dil kozi nun produktata, kom 
general expozo dil racionaleso dil sistemo, e kom 
avancigit ekonomiala sektoro qua nemediate formacas 
kreskant amaso de imajo-kozi, la spektaklo esas la 
chefa produkturo dil aktuala socio. 


16 


La spektaklo submisas vivanti tam multe kam 
l'ekonomio tote submisas li. Olu esas nulo ecepte 
l'ekonomio developanta su por su ipsa. Olu esas la 
fidela reflekto dil produkto di kozi, e la nefidel 
objektigo dil produktanti. 

17 


L'unesma fazo dil ekonomiala dominaco super sociala 
vivo konsequis del defino di omna homal ago per 
evidenta degenero di esar aden havar. La nuna fazo dil 
tot okupo di sociala vivo dal akumulata rezulti dil 
ekonomio duktas a generaligita movo de havar til 
semblar, de qua irga efektiva “havar” mustas derivar 
sua nemediata prestijo e sua ultima funciono. 
Samtempe, omna individuala realeso divenas sociala, 
nemediate dependanta de sociala povo, formacata da 
olu. Nur segun quante individuala realeso ne esas, tante 
olu permisesas semblar. 


18 


Ube la reala mondo divenas simpla imaji, ibe simpla 
imaji divenas reala enti, e l’efikiva motivi divenas 
hipnota konduto. Kom tendenco per la diversa 
specaligita mediaci igar vidita ta mondo qua ne plus 
esas nemediate sizebla, la spektaklo kustumale trovas 
en vido ta privilejizita homala senso qua dum altra 
epoki esis tusho; ita maxim abstrakta senso, e la maxim 
mistifikata, konkordas kun la generaligit abstrakto di 
nuntempa socio. Ma la spektaklo ne esas identifikebla 
per simple regardar, mem kombinata kun askoltar. Olu 
esas to quo eskapas l'agado di homi, to quo eskapas la 
rikonsidero e la korektigo di lia laboro. Olu esas la 
kontreajo di dialogo. Irgube esas nedependanta 
reprezento, ibe la spektaklo rikonstitucas su. 

19 


La spektaklo esas la heredanto di omna febleso dil 
Ocidentala filozofial entraprezajo, qua esis komprenar 
ago e qua esis dominacata dal kategorii di vido. Olu 
esis anke fondita sur la sencesa desflado dil preciza 
teknikala racionaleso qua naskis de ca pensado. Olu ne 
realigas filozofio, olu filozofiigas realeso. Olu esas la 
konkreta vivo di to omna quo degeneris aden universo 
teoriala. 

Filozofio, kom la povo di separata penso, e la penso di 
separata povo, nultempe povis sole superirar teologio. 
La spektaklo esas la materiala rikonstrukto di religial 
iluziono. La spektaklala tekniko ne disipis la religiala 
nubi en qui homi pozabis lia propra povi separata de li: 
olu nur ligis li a terala bazo. Do esas la maxim terala 
vivo qua divenas opaka e nerespirebla. Olu ne plus 
forjetas aden la cielo, ma lojigas che su sua tota nego di 
vivo, sua trompiva paradizo. La spektaklo esas la 
teknikala realigo dil exilo di homala povi en lo ultra; la 
fendo atingat en l’internajo dil homo. 


21 


Quante plu lo necesa trovas su sociale sonjata, tante 
plu la sonjo divenas necesa. La spektaklo esas la mala 
sonjo dil moderna katenizita socio, qua konkluze 

expresas nulo ecepte la deziro dormar. La spektaklo 
esas la gardisto di ta dormo. 


22 


La fakto ke la praktikala povo di moderna socio separis 
su de su, e konstruktis nedependant imperio en la 
spektaklo, nur povas explikesar per la plusa fakto, ke 
ta povoza praktiko duris mankar sucesoza kohero, e 
restis kontredicante su ipsa. 


23 


Esas la maxim anciena sociala specaligo, la specaligo di 
povo, qua radikizas la spektaklo. Do la montro esas 
specaligit ago qua parolas por omna altri. Olu esas la 
diplomacala reprezento di hierarkiala socio avan su 
ipsa, ube omna altra vorti esas interdiktita. Lo maxim 
modern esas anke lo maxim arkaika. 


24 


La spektaklo esas la ne-interruptata diskurso quan la 
nuntemp ordino facas pri su ipsa, olua laudo- 
monologo. Olu esas la su-portreto di povo ye l’etapo di 
olua totaliter administro dil existo-kondicioni. La 
fetishala semblo di pur objektiveso en spektaklala 
relati celas lia vera relato-karaktero inter homi ed inter 
klasi: duesma naturo semblas dominacar nia cirkumaji 
per sua fatala legi. Ma la spektaklo ne esas ica necesa 
produkturo di teknikala developo konsiderata kom 

naturala developo. Kontree, la socio dil spektaklo esas 
la formo qua selektas sua propra teknikala kontenaji. 
Se la spektaklo — konsiderata per la restriktit aspekto 
dil “moyeni di “amasala komuniko',” qui esas olua 
maxim vinkanta surfacala manifesto — povas semblar 
invadar socio quale simpla teknikal aparato, ico esas 
fakte nulo neutra, ma l'aparato ipsa qua konvenas a 
sua tot automovo. Se la sociala bezoni dil epoko kande 
tala tekniki developis povas esar satisfacata nur per lia 
mediaco, se l'administro di ta socio ed irga kontakto 
inter homi ne plus povas exercesar ecepte per la 
mediaco di ca instantala komuniko-povo, to esas pro 
ke ica “komuniko” esas esencale unlatera; por ke olua 
koncentro egalesas akumular, en la manui dil 
administro dil existanta sistemo, la moyeni qui 
kapabligas ke olu facez ica partikular administro. La 
generaligita separo dil spektaklo esas neseparebla del 
moderna stato, t.e., del generala formo dil separro en 
socio, la produkturo dil separo inter sociala laboro e 
l’organo di klaso-dominaco. 

Separo esas Valfa e l’omega dil spektaklo. 
L'institucaligo dil sociala separo di laboro, la formaco 
di klasi konstruktabis prima sakra kontemplo, la mital 
ordino en qua omna povo envelopesas del komenco. Lo 
sakra justifikis la kosmal ed ontologial ordino qua 
konkordis kun l'interesti dil mastri, olu explikis e 
beligis to quon socio ne povis facar. Irga separata povo 

do esis spektaklala, ma l’adhero di omno a tante 
nemovant imajaro nur signifikis la komuna rikonoco di 
imagin-extenso por la povreso di reala social agado, 
ankore larje sentita kom universala kondiciono. 
Kontree, la moderna spektaklo expresas to quon socio 
povas facar, ma per ta expreso lo permisata tote 
opozesas da lo posibla. La spektaklo esas la konservo di 
lo senkoncia en la praktikala chanjo di existo- 
kondicioni. Olu esas sua propra produkturo, ed olu 
ipsa regulifas: olu esas pseudo-konsakro. Olu montras 
to quo olu esas: la separata povo qua developas su, 
fondita sur la kresko di produktiveso per la moyeni dil 
sencesa rafino dil laboro-separo en la partigo di gesti, 
pose dominacata dal nedependanta movo di mashini; e 
per laborar por sempre su-extensanta merkato. Omna 
komuneso ed omna kritiko-penso dissolvesas dum ica 
movemento, en qua la forci kapabla kreskar per 
separar ne ja trovas su. 

Kun la generaligita separo dil laboranto e lua 
produkturo perdesas irga unesala vidpunto pri la facat 
agado, pri irga direta personala komuniko inter la 
produktanti. Konsequante, la progreso dil akumulo di 
separita produkturi, e dil koncentro dil produkto- 
procedo, uneso e komuniko divenas l’exkluziva traito 
dil administro dil sistemo. La suceso dil ekonomiala 
separo-sistemo esas la proletariigo dil mondo. 

27 


Per la suceso ipsa di separata produkto kom produkto 
di lo separata, ta fundamental experienco qua ligesis a 
chefa laboro en anciena socii nun movas, pro sistem- 
developo, a ne-laboro, a ne-ago. Ma ica ne-ago esas 
nule liberigita de produktant ago: olu dependas de olu, 
olu esas deskomforta ed admiranta submiso a la bezoni 
e rezulti di produkto; olu ipsa esas produkturo di olua 
racionaleso. Nula libereso povas esar exter agado, ed 
en la skopo dil spektaklo, omna ago esas negata, quale 
reala ago tote kaptesas por la globala konstrukto di ca 
rezulto Do, la nuntempa “liberigo de laboro,” 
augmento di libertempo, esas nule liberigo en laboro, 
nek liberigo de mondo formacata da ca laboro. Nulo 
del agado furtita de laboro povas esar trovita en 
submiso ad olua rezulto. 


28 


L'ekonomiala sistemo fondita sur izoleso esas cirkla 
produkto di izoleso. Izoleso esas la bazo di tekniko, e la 
teknikala procedo suafoye izolas. Del automobilo til la 
televiziono, omna vari selektita dal spektaklala sistemo 
anke esas olua armi por kontinue fortigar la kondicioni 
di izoleso di “izolata turbi.” La spektaklo sempre plu 
konkrete trovas sua propra presupozi. 

29 


L’origino dil spektaklo esas la perdo dil uneso dil 
mondo, e la gigant expanso dil moderna spektaklo 
expresas la toteso di ca perdajo: l'abstrakto di irga 
partikulara laboro e la general abstrakto dil tota 
produkto perfekte reflektesas en la spektaklo, la 
konkreta eso-maniero di qua precize esas abstrakto. En 
la spektaklo, parto dil mondo reprezentas su koram la 
mondo, ed esas superior ad olu. La spektaklo esas nur 
la komuna linguo di ca separo. To quo ligas la 
spektanti esas nur ne-inversigebla relato al centro ipsa 
qua mantenas lia izoleso. La spektaklo ri-unigas to quo 
esas separata, ma ri-unigas olu nur per to quo separas. 


30 


L'alieno dil spektanto favorante la kontemplat objekto 
(qua esas la rezulto di lua propra senkoncia agado) 
expresesas talmaniere: quante plu lu kontemplas, tante 
min lu vivas; quante plu lu aceptas rikonocar su en la 
dominacant imaji di bezono, tante min lu komprenas 
sua propra existo e sua propra deziro. L'extereso dil 
spektaklo relate l'aganta homo tale aparas: lua gesti ne 
plus apartenas a lu, ma ad altru qua reprezentas oli a 
lu. Pro to la spektanto nulaloke sentas su che su, pro ke 
la spektaklo esas omnaloke. 

31 


La laboristo ne produktas su ipsa, lu produktas 
nedependanta povo. La suceso di ca produkto, olua 
abundo, retrovenas al produktanto kom labundo di 
desposedigo. Omna tempo e spaco en lua mondo 
divenas stranjera a lu pro la akumulado di lua alienita 
produkturi. La spektaklo esas la mapo di ca nova 
mondo, mapo qua exakte kovras olua teritorio. La forci 
ipsa qui eskapis ni montras su a ni per lia tota povo. 

La spektaklo en socio egalas konkreta fabriko di 
alieneso. Ekonomial expanso precipue esas l'expanso 
di ca partikular industriala produkto. To quo kreskas 
kun l'automovant ekonomio povas nur esar l’alieneso 
ipsa qua esis en olua originala kerno. 


33 


Quankam lu esas separata de sua produkturo, la 
homaro ipsa sempre plu povoze produktas omna detali 
di sua mondo. Quante plu lua vivo divenas lua 
produkturo, tante plu lu separesas de lua propra vivo. 

La spektaklo esas kapitalo til tala grado di akumulado 
quala olu divenas imajo. 

II. 

En ica esencala movo dil spektaklo — qua konsistas ek 
retroprenar aden su ipsa to omna quo existis en fluida 
stando por posedar olu en koagulita stando — kom kozi 
qui havas lia unika valoro per esar la negativa 
formuligo di vivo-valoro, ni rikonocas nia ancien 
enemiko, la komercajo, qua segun unesma regardeto 


la komercajo kom spektaklo 


“Nam esas nur kom universala kategorio di totala 
social ento ke on povas komprenar la komercajo en 
olua autentik esenco. Esas nur en ica kuntexto ke la 
realifigo naskanta del merkato-relato ganas 
decidigant importo, tam multe por l'evoluciono di 
socio kam por latitudo di homi pri olu, por la 
submiso di lia koncio al formi en qui ta realifigo 
expresesas.... Ita submiso esas pluse augmentita dal 
fakto ke, quante plu la racionaligo e lautomatigo 
dil laboro-procedo plu kreskas, tante plu l’agado dil 
laboristo plu perdas sua agema karaktero por 
divenar kontemplem atitudo.” 

—Lukàcs, Historio e klas-koncio 


“La konsidero di lo abstrakta kom lo konkreta. 

semblas tante triviala e facile komprenata, ma kontree 
esas tante komplexa e tante plena de metafizikala 
subtileso. 

Yen la principo di komercajo-fetishismo, la dominaco 
di socio da “supra-perceptebla quankam sentebla kozi”, 
qua esas absolute efektigita en la spektaklo, ube la 
sentebla mondo remplasesas da kolekturo de imaji qui 
existas super olu, e qui samtempe rikonocesas kom 
eminente sentebla. 

La mondo samtempe prezenta ed absenta quan la 
spektaklo prizentas esas la mondo dil komercaji 
dominacanta omna vivo-experienco. Do la mondo di 
komercaji montresas quale olu esas, nam olua movo 
esas identa al alieno di homi Puna del altra e de lia 
mondala produkto. 

La perdo di qualeso, tante evidenta ye omna niveli di 
spektaklala linguo, dil objekti quin olu laudas e dil 
konduti quin olu regulas, nur tradukas la fundamentala 
traiti dil reala produkto qua forpozas realeso: la 
komercajo-formo esas omnaparte egaleso kun su ipsa, 
la kategorio di lo quantesala. Lo quantesala esas to 

quon olu developas, ed olu nur povas developar su en 
olu. 


39 


Ica developo qua exkluzas lo qualesal ipse submisesas, 
kom developo, dal qualesala chanjo: la spektaklo 
revelas ke olu transiris la limiti di sua propra abundo; 
quankam lo esas ankore nur partale facita ye kelka 
loki, lo esas ja vera universala nivelo qua esas 
Poriginala normo dil komercajo, normo quan olua 
praktikala movo, per kuntirar la Tero aden mondo- 
merkato, verifikas. 

La developo dil produktiva forci esis la nekoncianta 
reala historio qua konstruktis e modifikis l'existo- 
kondicioni dil homari kom kondicioni di travivo, e 
Pextenso di ta kondicioni: "ekonomiala bazo di omna 
lia aferi. La komercajo-sektoro esis, en natural 
ekonomio, la bazo di eceso en vivo. La produkto di 
komercaji, qua implikas la kambio di diversa 
produkturi inter nedependanta produkteri, povis restar 
artizanala dum longa tempo, kontenita en marjinal 
ekonomiala funciono ube olua quantesala vereso esas 
ankore maskita. Tamen, ube olu renkontris la sociala 
kondicioni di granda dimensionala komerco e la 
akumulo di kapitalo, olu sizis la tota dominaco dil 
ekonomio. La tot ekonomio tatempe divenis to quon la 

komercajo montrabis su esar dum ta vinko: procedo di 
quantesala developo. Ta sencesa developo di 
ekonomiala povo en la formo dil komercajo, qua 
transformis homala laboro aden komercajo-laboro, 
aden salariizta laboro, ed akumulive rezultis en abundo 
en qua la chefa questiono di travivo esis sendubite 
solvita, ma per maniero tale quale la sama problemo 
sempre esas ritrovata; singlafoye olu esas itere pozata 
ye plu alta grado. Ekonomiala kresko liberigas socii del 
naturala preso qua demandis lia quika lukto por 
travivar, ma pose li ne esas liberigita de lia liberigeri. 
La nedependo dil komercaĵo extensas su al tot 
ekonomio quan olu regnas. L'ekonomio transformas la 
mondo, ma nur transformas olu aden l'ekonomiala 
mondo. La pseudo-naturo aden qua homala laboro 
alienesis postulas ke ta laboro restez senfine en olua 
servo, e ta servo, judiciata ed absolvata nur da su ipsa, 
fakte ganas la toteso dil sociale permisit esforci e 
projeti. L'abundo di komercaji, t.e., la merkato-relato, 
povas ne plus esar irgo altra kam augmentita travivo. 

La dominaco dil komercajo unesme aplikesis per celita 
maniero al ekonomio, qua ipsa, kom la materiala bazo 
di sociala vivo, restis neremarkata e nekomprenata, 
quale lo familiara ne ja konocata. En socio ube 
konkreta komercaji restis rara o kom minoritato, esis 
la semblanta dominaco di pekunio qua prizentis su 
kom delegato havanta omna povo parolante per la 

nomo di nekonocata povo. Kun industriala 
revoluciono, kun la fabriko-separo di laboro e masiva 
produkto por la mondo-merkato, la komercajo ya 
aparas kom povo qua advere okupeskas sociala vivo. 
Lore ta politikal ekonomio konstitucesas kom 
dominacanta cienco e kom cienco di dominaco. 

La spektaklo esas l'instanto kande la komercajo atingas 
la total okupeso di sociala vivo. La relato kun la 
komercajo ne nur esas videbla, ma on vidas nur olu: la 
mondo quan ni vidas esas olua mondo. Modern 
ekonomiala produkto vaste ed intense expansas sua 
diktatoreso. En la min-industrialigita loki, olua regno 
esas ja prezenta per ula famoza komercaji e kom 
imperialista dominaco dal faki qui avaniras la developo 
di produktiveso. En ita avancigita faki, la sociala spaco 
invadesas da kontinua superpozo di geologiala 
komercaji-strati. Ye ca etapo en la “duesma industriala 
revoluciono,” alienita konsumo divenas por la 
plumulto plusa devo ad alienita produkto. Olu esas 
omna vendita laboro di kompanio qua mondale divenas 
la totala komercajaro, la ciklo di qua mustas durar. Por 
facar lo, ica totala komercajo mustas retroirar 
fragmentale al fragmental individuo, absolute separata 
del produkto-forci qui funcionas kom toteso. Do esas 
hike ke la specaligita savo di dominaco mustas suafoye 
specaligar su: olu esas dissemita en sociologio, 

psikotekniko, cibertekniko, semiologio, edc., certigante 
la su-regulado di omna niveli dil procedo. 

Fakte, quankam dum la primitiv etapo di kapitalist 
akumulo “politikal ekonomio vidas en la proletario nur 
la laboristo” qua mustas recevar la minimo bezonata 
por konservar lua laboro-povo, sen konsiderar lu 
“segun lua liber-tempo, segun lua homeso,” ica 
poziciono dil idei dil dominacanta klaso renversesas 
tam balde kam la grado di abundo atingita per la 
produkto di komercaji bezonas eceso di kunlaboro del 
laboristo. Ica laboristo, subite purigita del totala 
desestimo evidente montrit a lu da omna modalesi di 
organizo e surveyo di produkto, trovas su omnadie 
exter olu, semblante traktata kom adulto, per avida 
politeso, en la travestio dil konsumanto. Tale 
komercajo-humanismo direktas la “libertempo ed 
homeso” dil laboristo, nur pro ke politikal ekonomio 
povas e mustas nun dominacar ita faki kom politikal 
ekonomio. Tale “la tota nego dil homaro” duktas la 
toteso di homal existo. 

La spektaklo esas permanant opiumo-milito por igar ke 
homi aceptez ke vari esas identa a komercaji, e ke 
kontenteso esas identa a travivo qua kreskas segun sua 
propra legi. Ma se konsumo-travivo esas kozo qua 

mustas sempre expansar, to esas pro ke olu nultempe 
cesas kontenar privaco. Se esas nulo ultre l'augmentita 
travivo, se esas nula punto ultre qua olu povus cesar 
kreskar, to esas pro ke olu ipsa ne esas ultre privaco, 
ma pro ke privaco divenas plu richa. 

Kun automatigo, qua esas e la maxim avancigita 
sektoro di modern industrio e la modelo en qua olua 
praktiko perfekte rezumesas, esas necesa ke la 
komercajo-mondo vinkez ica antilogio: la teknologiala 
developo qua objektive supresas laboro mustas 
samtempe prezervar laboro kom komercajo, e kom 
Punika nasko-loko dil komercajo. Por ke automatigo 
(od ula min extrema formi por augmentar laboro- 
produktiveso) ne efektive minigez la tempo bezonata 
por sociala laboro ye la sociala nivelo, esas necesa 
krear nova travalii. Ergo, la terciara sektoro, la servo- 
sektoro, divenas l'imensa provizuro-lineo por l'armeo 
qua distributas e laudas aktuala komercaji; mobilizo 
di suplementala forci qua oportune satisfacas, en 
l’artificala kuntexto ipsa di bezoni relate tala 
komercaji, la bezono por tal organizo di superflua 
laboro. 

Kambio-valoro povis esar formacata nur kom agento di 
uzo-valoro, ma olua triumfo per sua propra armi kreis 

la kondicioni por olua autonoma dominaco. 
Mobilizante omna homal utileso e sizante la monopolo 
di olua satisfaco, olu konkluzis per direktar uzo. La 
kambio-procedo identifikis su ad omna posibla utileso, 
e submisis su a sua mizerikordio. Kambio-valoro esas 
la chefo di mercenarii di uzo-valoro, qua finas per 
militar por su ipsa. 

Ica konstanto dil kapitalist ekonomio, qua esas 
l’adinfra tendenco di uzo-valoro, developas nova formo 
di privaco en augmentita travivo, qua anke ne esas 
liberigita del anciena skarseso pro ke olu bezonas la 
partopreno dil majoritato di homi, kom salariizita 
laboristi, en la senfina persequo di olua skopo; e pro ke 
omnu savas, ke lu mustas submisar su o mortar. Esas la 
realeso di ca extorso — la fakto ke uzo, mem en la 
maxim povra formo (manjo, lojeyo), ne plus existas 
ecepte karcerigata en l'iluziona richeso di augmentita 
travivo — qua esas la reala bazo di general acepto di 
iluziono per konsumar moderna komercaji. La reala 
konsumanto divenas  l’iluziono-konsumanto. La 
komercajo esas ica efektive real iluziono, e la spektaklo 
esas olua generala manifesto. 


48 


L'uzo-valoro qua implicite inkluzesis en la kambio- 
valoro nun mustas esar explicite proklamata, en 

l’inversigita realeso dil spektaklo, precize pro ke olua 
aktuala realeso erodesas dal tro-developita komercaj- 
ekonomio; ed ita pseudo-justifiko divenas necesa por 
pseudo-vivo. 

La spektaklo esas l’altra facio dil monet-peco: la 
generale abstrakt egaleso di omna komercaji. Ma se 
pekunio dominacas socio kom reprezento di central 
egaleso — t.e., dil kambiebleso di multa vari, luzo di 
qui restas nekomparebla — la spektaklo esas olua 
developita moderna komplemento: la toteso dil 
mondo-merkato aparas kom toteso, kom general 
egaleso a to quo la tota socio povas esar ed a to quon la 
tota socio povas facar. La spektaklo esas la pekunio 
quan on nur povas regardar, pro ke en olu la toteso di 
uzo ja esas kambiita por la toteso dil abstrakta 
reprezento. La spektaklo esas ne nur la servanto di 
pseudo-uzo, olu en su ipsa ja esas la pseudo-uzo di vivo. 

Le koncentrita rezulto di sociala laboro, dum la tempo 
di ekonomial abundo, evidenteskas e submisas omna 
realeso ad aspekto, qua nun esas olua produkturo. 
Kapitalo ne plus esas la nevidebla centro qua direktas 
la produkto-maniero: olua akumulo extensas olu til la 
periferio en la formo di sentebla objekti. La tot extenso 
di socio esas olua portreto. 

La triumfo dil autonom ekonomio mustas samtempe 
esar olua periso. La forci quin olu deskatenizas 
supresas l’ekonomiala neceseso qua esis la konstanta 
bazo di anciena socii. Remplasante olu per la bezono 
por infinit ekonomiala developo, l’autonom ekonomio 
povas nur remplasar la satisfaco dil prima homala 
bezoni (apene rikonocata) per ne-interruptata 
produkto di pseudo-bezoni qui fine divenas nur la 
pseudo-bezono mantenar olua regno. Ma Pautonom 
ekonomio por sempre separas su del profunda bezono 
same kam olu imersas del sociala senkoncio qua 
dependis de olu sen savar lo. “To omna quo esas 
koncianta paruzesas. To quo esas senkoncia restas 
nechanjebla. Ma delivrata, kad olu ne suafoye divenos 
ruinaji?” (Freud) 

Ye instanto kande socio deskovras ke olu dependas 
del ekonomio, l'ekonomio fakte dependas de olu. Ica 
subtera povo, qua kreskis til ke olu semblas 
suverenatra, anke perdas sua povo. L'ekonomiala 
Nekoncio remplasesez dal Me. L'individuo povas 
imersar nur de socio, t.e., del lukto qua esas en socio 
ipsa. Olua posibla existo dependas del rezulti dil klaso- 
lukto qua revelesas kom la produkturo e la 
produktanto dil ekonomiala fundamento di historio. 

La koncio pri deziro e la deziro pri koncio esas identa a 
ca projeto qua, per olua negativa formo, serchas 
l’aboliso di klasi, t.e., ke laboristi omnatempe direte 
posedez sua agado. Olua kontreajo esas la socio dil 
spektaklo, ube la komercajo kontemplas su en la 
mondo quan olu kreis. 

III. uneso e divido en l'aspekto 


“Nova vivoza polemiko extensas su en la lando, ye 
la filozofiala fronto, pri la koncepto “un dividesas 
aden du' e “du fuzesas aden un'. Ica debato esas 
lukto inter ti qui esas por e ti qui esas kontre la 
materialista dialektiko, lukto inter du koncepti pri 
la mondo: ti qui asertas ke la fundamentala lego di 
kozi esas “un dividesas aden du' stacas kun la 
materialista dialektiko; ti qui asertas ke la 
fundamentala lego di kozi esas “du fuzesas aden un' 
stacas kontre la materialista dialektiko. La du lateri 
skisis klara lineo inter su e lia argumenti esas tote 
kontrea. Ica polemiko ideologiale reflektas l’akuta e 
komplexa klaso-lukto qua eventas en Chinia e tra 
la mondo.” 

—Reda Standardo di Pekin, 21 septembro 1964 

La spektaklo, quale moderna socio, esas ed unigita ed 
dividita. Simile a socio, olu konstruktas sua uneso sur 
fenduro. Ma la kontredicajo, kande olu imersas su en la 
spektaklo, esas suafoye kontredicita da inversigo di sua 

senco; por ke la montrita divido esas unesala, dum ke 
la montrit uneso esas dividata. 

La lukto di povi konstitucita por direktar la sama 
social-ekonomiala sistemo oficale prizentesas kom 
nekonciliebla kontredicajo, ma fakte apartenas a reala 
uneso; same en la mondala dimensiono kam en singla 
naciono. 

La spektaklala falsa lukti di rivala formi di separata 
povo esas samtempe reala, pro ke oli reflektas la ne- 
egala e luktala developo dil sistemo, la komparative 
kontredicant interesti dil klasi o dil subdividaji di klasi 
qui rikonocas la sistemo, e definas lia propra 
partopreno en olua povo. Quale la developo dil maxim 
avancigit ekonomio esas la konfronto di ula prioresi 
kontre altri, tale la totalitera direkto dil ekonomio dal 
statala burokrataro, e la kondiciono dil landi qui trovis 
su koloniizita o mi-koloniizita, definesas da granda 
partikularaji en la modalesi di produkto e povo. Ita 
divers opozi povas aparar en la spektaklo segun tre 
diferanta kriterii, quale absolute distingita formi di 
socio. Ma aktuale li esas nur partikulara sektori, 
Pecenso di qui esas en l’universala sistemo qua 
kontenas oli: en l'unika movemento qua facas ek la 
planeto olua feldo di agado, kapitalismo. 

La socio qua portas la spektaklo dominacas la 
mindevelopita regioni ne nur per sua ekonomiala 
hegemonio. Olu dominacas oli kom socio dil spektaklo. 
Ube la materiala bazo ankore absentesas, moderna 
socio ja spektaklale invadas la sociala surfaco di singla 
kontinento. Olu definas la programo di regnanta klaso 
e prezidas olua konstituco. Quale olu prizentas la 
pseudo-vari por esar dezirata, tale olu anke ofras a la 
lokala revolucionanti la falsa revoluciono-modeli. La 
partikulara spektaklo di burokratala povo qua tenas ul 
industriala landi precize esas parto dil tota spektaklo, 
quale olua generala pseudo-nego, ed olua suportilo. Se 
la spektaklo, vidita en olua diversa loki, klare montras 
totalitera specaligi en sociala parolo ed administro, olti 
fuzesas ye la nivelo dil generala sistemo-funciono 
aden mondala divido di spektaklala taski. 

La spektaklala divido di taski qui retenas la generaleso 
dil existant ordino precipue retenas la dominacanta 
polo di sua developo. La radiko dil spektaklo esas en la 
sulo dil ekonomio qua divenis abundanta, e de to venas 
la frukti qui fine tendencas dominacar la spektaklala 
merkato, malgre la protektiv ideologiala-policala barili 
di irga lokala spektaklo qua pretendas esar autokratala. 

La trivialigo-movemento qua, sub la cintilifanta 
distraktili dil spektaklo, mondale dominacas moderna 
socio, anke dominacas olu ye singla punto ube la 
developita konsumo di komercaji evidente 
multegarigas la roli e objekti disponebla. La travivaji 
di religio e dil familio — qua restas la chefa formo dil 
heredajo di klaso-povo — e do dil etikala represo quan 
oli certigas, povas esar same mixita kun la superflua 
afirmo pri la plezuro di ca mondo, ca mondo esante 
exakte produktita nur kom pseudo-plezuro qua retenas 
represo en su ipsa. A la beat acepto di to quo existas 
kom la nuntempa stando on povas anke adjuntar la 
komplete spektaklala revolto: to reflektas la simpla 
fakto ke nekontenteso ipsa divenas komercajo tam 
balde kam ekonomial abundo trovas su kapabla traktar 
olu por extensar sua produkto til tala kruda materio. 

Do la famozo — la spektaklala reprezento dil vivanta 
homo — per koncentrar en su l'imajo di posibla roli, 
koncentras ica trivialeso. La kondiciono dil famozo 
esas la specaligo di semblanta vivo, l’objekto di 
identifiko al semblanta vivo sen profundeso, qua 
mustas kompensar por la fragmentigo dil produktiva 
specaligi aktuale vivata. Famozi existas por reprezentar 
diversa tipi di vivo-manieri, libere uzebla globale. Li 
enkorpigas la ne-atingebla rezulto di sociala laboro, 

mimas la laterala produkturi di ta laboro magiale 
transportita adsuper laboro por esar olua skopi: la povo 
et la vakanci, la decido e la konsumo qui esas ye la 
komenco e ye la fino di nedisputebla procedo. 
Unlatere, la guverneriala povo esas to quo esas 
personaligita en la pseudo-famozo; altralatere, la 
konsumo-famozo esas to quo ganas elekto kom 
pseudo-povo sur vivo. Ma, quale ta famozo-agado ne 
esas advere mondala, tale li anke ne ofras diversa vivo- 
manieri. 

La agento dil spektaklo prizentita kom famozo sur la 
ceneyo esas la kontreajo dil individuo, lenemiko tam 
evidente di lo individual en su ipsa kam di lo individual 
en altri. Pasante aden la spektaklo kom modelo por 
identifiko, lu renuncas irga autonoma qualeso por 
identifikar su a la generala lego di obedio al fluo di 
kozi. La famozo di konsumo, quankam externe la 
reprezentanto di diversa tipi di personaleso, fakte 
montras ke singla tipo darfas acesar la toteso di 
konsumo, e same darfas trovar feliceso en olu. La 
famozo dil decido mustas havar la tota stoko de 
admirata homala qualesi. Do, inter li l’oficala diferi 
esas abrogita dal oficala simileso, qua esas la presupozo 
pri lia ecelo en omno. Krutchev retrospektante divenis 
generalo pro decidar pri la batalio di Kursk, ne sur la 
tereno, ma dum la duadekesma aniversario, kande lu 
esis mastro dil stato. Kennedy restis oratoro til ke lu 

parolis sua laudo-diskurso ye sua propra tombo, pro ke 
Theodore Sorensen lore duris skribar diskursi por ilua 
sucedanto en la sama stilo, qua tante multe kontributis 
al publika personeso dil mortinto. L’admirinda homi en 
qui la sistemo esas personigita esas bone konocata ne 
esar to quon li semblas esar; li divenas granda homi 
per decensar adsub la realeso dil maxim senimport 
individuala vivo, ed omnu savas lo. 

La fals alternativi en spektaklal abundo, alternativi qua 
rezidas en l’apudpozo di konkurenciv ed unigita 
spektaklo ed anke en l'apudpozo di roli (precipue 
konocigata e portata da objekti) qui esas ed exkluziva 
ed interplektita, developas su en lukto por fantomatra 
qualesi intencita genitar pasionoz adhero a quantesala 
trivialeso. Tale arkaika fals opozanti rinaskas, 
regionalismi o rasismi taskizita transformar la 
vulgareso dil konsumo-hierarkii aden fantastik 
ontologiala superioreso. Anke tale naskas la senfina 
serio de ridinda konkurenci qui incitas sub-ludal 
intereso, de sporti til voti. Ube abundanta konsumo 
eventas, precipue spektaklal antagonismo inter yuni ed 
adulti venas al avanajo dil iluzionigiva roli: pro ke 
adulto — mastro di sua vivo — nulloke existas, e 
yuneso — chanjo di to quo existas — ne esas la 
propraĵo di ti qui nun existas, ma dil ekonomiala 
sistemo, dil dinamismo di kapitalismo. Esas kozi qui 


41 


regnas e qui esas yuna, kozi qui chasas e remplasas 
l’una l’altra. 

Esas l’uneso di mizero qua celas su dop spektaklal 
antagonismi. Se diversa formi dil sam alieneso 
kombatas Puna l’altra sub la maskili di tote libera 
selekto, lo esas pro ke oli omna esas konstruktita sur la 
reala represit antilogii. Segun la bezoni dil partikular 
etapo di mizero quan olu negas e mantenas, la 
spektaklo existas en koncentrita formo od en difuzita 
formo. Omnakaze, olu esas nur imajo di felic unigo 
cirkondata da dezoleso e timo, en la tranquila centro di 
desfeliceso. 

La spektaklala koncentro esencale apartenas a 
burokratala kapitalismo, quankam olu povas 
importacesar kom tekniko di statala povo en min 
developita mixit ekonomii, o dum ula krizo-punti di 
developita kapitalismo. Burokratala proprieto ipsa 
koncentresas segun ica senco: l'individuala burokrato 
relatas la proprieto dil mondal ekonomio nur per la 
burokratala komuneso, nur kom membro di ca 
komuneso. Pluse, la produkto di komercaji, min 
developita, anke prizentesas en koncentrita formo: la 
komercajo tenita dal burokrataro esas la tota sociala 
laboro, e to quon olu vendas a socio — entote — esas 

olua travivo. La diktatoreso dil burokratal ekonomio ne 
povas livar al explotata plumulto irga perceptebla 
marjino pri selekto, pro ke olu mustas selektar omno 
por su ipsa, ed irga altra externa selekto, sive pri 
nutrivi sive pri muziko, do esas ja la selekto di olua 
tota destrukto Olu mustas akompanesar da 
permananta violento. L'impozit imajo di lo bona, en 
olua spektaklo, kolektas la toteso di to quo oficale 
existas, e normale koncentresas en un unika homo, qua 
esas la garantianto di sua totalitera kohero. Singlu 
mustas identifikar su a ca absoluta famozo o desaparar. 
Nam ica mastro di nekonsumo esas la heroatra imajo 
di aceptebla importo qua celas l'absolut exploto qua 
esas fakte la primitiv akumulado rapidigita da teroro. 
Se singla Chiniano mustas lernar Mao, e tale mustas 
esar Mao, to esas pro ke esas nulo altra quon lu povas 
esar. Ube la koncentrita spektaklo dominacas, ibe anke 
la policistaro dominacas. 


65 


La difuzita spektaklo akompanas l’abundo di 
komercaji, la neperturbita developo di moderna 
kapitalismo. Hike singla komercajo, single konsiderata, 
justifikesas per la nomo dil produkto-grandeso dil 
toteso di objekti, produkto di qua la spektaklo esas 
exkuzema katalogo. Nekonciliebla aserti impozas su 
adsur la ceneyo dil unigita spektaklo dil abundant 
ekonomio; same, diversa famoza komercaji samtempe 
subtenas lia kontredicanta projeti por la developo di 

socio, ex., l’automobilo-spektaklo volas havar perfekta 
cirkulo qua destruktas ancien urbi, dum ke l’urbo- 
spektaklo ipsa volas havar muzeo-distrikti. Do la 
satisfaco, ja problematra, kredata apartenar al konsumo 
dil toto, esas quik falsigata, pro ke la reala konsumanto 
nur povas nemediate tushar serio de fragmenti di ta 
komercala feliceso, fragmenti de qui singlafoye la 
qualeso donit al toto evidente absentesas. 

Singla determinita komercajo luktas por su ipsa, ne 
povas rikonocar l'altri, pretendas impozar su omnaloke 
quale se olu esas unika. Do la spektaklo esas l’epikajo 
di ca konfronto, konfronto quan la falo di Ilion ne 
povus konkluzar. La spektaklo ne kantas pri homi e lia 
armi, ma pri komercaji ed olia pasioni. Esas en ica 
blinda lukto ke singla komercajo, segun sua pasiono, 
fakte atingas ulo plu alta en nekoncio: la diveno- 
mondo dil komercajo, qua anke esas la diveno- 
komercajo dil mondo. Tale, per dupigo di komercala 
raciono, la partikulareso dil komercajo exhaustas su per 
lukto, dum ke la komercajo-formo avancas vers sua 
absoluta realigo. 

La kontenteso quan l'abundanta komercajo ne plus 
povas donar esas serchat en la rikonoco di olua valoro 
kom komercajo: olu esas l'uzo dil komercajo suficant en 

su ipsa; e por la konsumanto, la religial ekfluo vers la 
suverena libereso dil komercajo. Entuziasmo-ondi por 
ula komercaĵo, suportata e rilansata da omna 
komuniko-moyeni, do rapidege propagadesas. Vesto- 
modo venas de cinemo-filmo; jurnalo kreas klubi, qui 
kreas diversa vari. La “gadget” expresas la fakto ke, ye 
l'instanto kande la komercajaro divenas absurda, 
absurdeso ipsa divenas specala komercajo. Exemple, en 
fabrik-markizita klef-ringi, ne plus komprata ma ofrata 
kom donacaji qui akompanas vendita prestijoz objekti, 
ma qui esas pose kambiata luna por l’altra en sua 
propra sfero, on rikonocas mistikal abandono al 
trancendanteso dil komercajo. Irge qua kolektas klef- 
ringi jus fabrikita nur por esar kolektata akumulas 
l’induljenci dil vari, glorioza signo di lua reala 
prezenteso inter le fidela. La realigita homo montras 
pruvo di sua intimeso kun la vari. Quale en l’eciteso di 
konvulsanti od en la mirakli di anciena religiala 
fetishismo, la fetishismo dil komercajo atingas instanti 
di fervoroz eciteso. L'unik uzo ankore hike expresata 
esas la fundamental uzo di submiso. 

Sendubite, la pseudo-bezono impozita a moderna 
konsumo ne povas esar opozat ad irga autentika 
bezono o deziro qua ipsa ne formacesas da socio ed 
olua historio. Ma l’abundanta komercajo existas kom 
l’absoluta rupto di organika developo di sociala bezoni. 


* aparato-ludetilo. 

Olua mekanal akumulo liberigas senlimit artificaleso, 
avan qua vivanta deziro restas senarma. La akumuliva 
povo di artificala nedependo omnube duktas al falsigo 
di sociala vivo. 

En l'imajo dil felic unigo di socio da konsumo, la reala 
separo esas nur ajornata til la nexta ne-satisfaco en lo 
konsumebla. Singla partikulara produkturo prizentesas 
suafoye kom la konkluziv ed unika komercajo qua 
reprezentas espero di fulminatre kurta voyo al 
promisita lando di tota konsumo. Ma, quale en la kazo 
dil instantala difuzo dil modi di semblante rar 
aristokratala prenomi qui esos portata da preske omna 
homi havanta la sama evo, l'objekto quan on expektas 
havar unika povo ne povas esar adorata dal plumulto 
sen ke olu esez sat masive produktita por esar masive 
konsumita. La prestijoza karaktero di ta nespecigita 
produkturo ne venas pro esir pozita dum instanto ye la 
centro di sociala vivo, quale l’ultima misterio revelata 
pri produkto. L'objekto qua esis prestijoza en la 
spektaklo divenas vulgara ye l'instanto kande olu 
venas adche la konsumanto e samtempe adche omna 
altri. Olu tro tarde revelas sua esencala povreso, quan 
olu naturale derivas del mizero di olua produkto. Nam 
ja esas altra objekto portanta la justifiko dil sistemo e 
la bezono esar rikonocata. 

La trompo di satisfaco mustas denuncar su per 
remplasar su, per sequar la chanjo di produkturi e la 
chanjo dil generala kondicioni di produkto. To quo per 
la maxim perfekt impertinenteso afirmis sua propra 
konkluziv ecelo chanjas, tamen, en la difuzata 
spektaklo ma anke en la koncentrita spektaklo, ed esas 
la nura sistemo qua mustas durar: Stalin, quale ekmoda 
komercajo, denuncesas dal sama forci qui reklamabis 
lu. Singla nova mentiajo en la reklamo esas anke la 
konfeso di olua pre-irinta mentiajo. Singla krulo di 
figuro di totalitera povo revelas V iluziona komuneso 
qua unanime aprobis olu, e qua esis nur aglomerajo di 
solitaresi sen iluzioni. 

To quon la spektaklo ofras kom perpetua fondesas sur 
chanjo, e mustas chanjar segun sua bazo. La spektaklo 
esas absolute dogmatala e samtempe ne povas advere 
duktar ad irga solida dogmato. Nulo haltas por olu; la 
stato esas to quo esas natural ad olu ma anke maxim 
kontrea ad olua tendenco. 

La nereal uneso proklamacata dal spektaklo esas la 
maskilo dil klaso-separo sur qua stacas la real uneso dil 
kapitalista produkto-modo. To quo obligas produktanti 
partoprenar en la konstrukto dil mondo anke esas to 


47 


quo eskartas li. To quo kunligas homi liberigita de lia 
lokala e nacionala restrikti anke esas to quo separas li. 
To quo obligas pluprofundigo di lo racionala anke esas 
to quo nutras la neracionaleso di hierarkial exploto e 
represo. To quo facas l’abstrakta povo di socio facas 
olua konkreta nelibereso. 

IV. la proletariaro kom subjekto e 
kom reprezento 


“La egala yuro di omni juar la vari e joyi di ca 
mondo, la destrukto di omna autoritato, la nego di 
omna etikala restrikto: yen, se ni decensus al fundo 
dil kazo, l'existo-kauzo dil revolto di 18ma di marto 
e la charto dil timenda asociuro qua furnisis armeo 
ad olu.” 

—Parlamental inquesto pri la revolto di 18 marto 

La reala movemento qua forigas l'existanta kondicioni 
guvernas la socio de pos la triumfo dil borgezaro en 
Pekonomio, e videble de pos sua politikala traduko. La 
developo dil produktiva forci frakasis l'olima relati di 
produkto, e la tota nemovant ordino polveskas. To 
omna quo esis absoluta divenas historiala. 

Homi, per esar jetita aden historio, per partoprenar la 
laboro e la lukti qui konstitucas historio, koaktesas 

vidar lia relati sen iluzioni. Ica historio havas nul 
objekto separata de to quon olu realigas per su ipsa, 
quankam l’ultima senkoncia metafizikala viziono dil 
historial epoko forsan regardus la produktiva progreso 
en qua historio eventis kom l’objekto ipsa di historio. 
La subjekto di historio povas esar nur la vivanto 
produktante su, divenante la mastro e la posedanto di 
sua mondo, qua esas historio, ed existante kom koncio 
pri sua ludo. 

En la sama movo developis e la klaso-lukti dil longa 
revolucional epoko komencigita dal «acenso dil 
borgezaro e la historiala penso, la dialektiko, la penso 
qua ne plus haltas su en la sercho por la senco di eso, 
ma qua penas komprenar la konoco pri la dissolvo di to 
omna quo esas; ed en ta movo dissolvas omna separo. 

Hegel ne plus mustis interpretar la mondo, ma la 
transformo dil mondo. Per interpretar nur la 
transformo, Hegel esas nur la filozofiala kulmino di 
filozofio. Lu volas intelektar mondo qua facas su ipsa. 
Ica historiala penso esas ankore nur la koncio qua 
sempre venas tro tarde, e qua deklaras la justifiko post 
festum. Do, olu preterpasas separo nur per penso. La 
paradoxo di Hegel, qua konsistas ek subordinar la 


* pos la festo; tro tarde. 

senco di omna realeso til olua historiala kompletigo, e 
samtempe deklarar su esar ta historiala kompletigo, 
rezultas del simpla fakto ke ta qua pensas pri la 
borgezala revolucioni dil XVIIma e XVIIIma yarcenti 
penis trovar en sua filozoflo nur la koncilio kun la 
rezulti di ta revolucioni. “Mem kom filozofio dil 
borgezala revoluciono, olu ne expresas la tota procedo 
di ca revoluciono, ma nur olua ultima konkluzo. Segun 
ta senco, olu esas filozofio ne di revoluciono, ma di 
restauro” (Karl Korsch, “Tezi pri Hegel e revoluciono”). 
Hegel ya facis, ultimafoye, la laboro dil filozofo, “la 
gloriizo di to quo existas”; ma to quo ja existis por lu 
povus esar nur la toteso dil historiala movo. L'externa 
poziciono di penso esante en la mantenita fakto, olu 
nur povis esar maskita per olua identifiko a priora 
projeto dil Spirito, l'absoluta heroo qua facis to quon lu 
volis e volis to quon lu facis, la kulmino di qua esas la 
nuna tempo. Do, la filozofio qua mortas en la historiala 
penso ne plus povas gloriizar sua mondo ecepte per 
negar olu, nam por parolar olu mustas ja supozar la 
fino di ca tota historio ube olu pozis omno; e per klozar 
la sesiono dil unika tribuno ube judiciar vereso esas 


facebla. 

Kande la proletariaro manifestas per sua propra agado 
ke ta historiala penso ne obliviesas, olua nego dil 
konkluzo pri ta penso anke esas la konfirmo dil 
metodo. 

La historiala penso povas salvesar nur per divenar 
praktikala penso; e la praktiko dil proletariaro kom 
revolucionala klaso ne povas esar altra kam la 
historiala koncio qua operacas sur la toteso dil mondo. 
Omna teoriala flui dil revolucionala laboristo- 
movemento rezultis de kritikala konfronto — tam bone 
che Marx kam che Stirner e Bakunin — kun la penso di 
Hegel. 

La neseparebla karaktero ipsa dil teorio di Marx e la 
metodo di Hegel esas neseparebla del revolucionala 
karaktero di ca teorio, t.e., de olua vereso. Esas en ico 
ke ta unesma relato esis generale ne-atencata o 
nekomprenata, o mem denuncata kom la febleso di to 
quo trompive divenis Marxista doktrino. Bernstein, en 
Teoriala socialismo e praktikala sociala demokratio, 
perfekte revelas ica relato dil dialektala metodo e la 
historiala partisaneso, per deplorar la kelka ciencala 
predicaji dil Manifesto di 1847 pri la proximeso dil 
proletariala revoluciono en Germania: “Ica historial 
auto-sugesto, tante eroroza ke l'unesma politikala 
vizionero apene trovus irgo plu bona, esabus 
nekomprenebla che Marx, qua tatempe ja serioze 
studiabis ekonomiko, ecepte ke on ne rikonocus en olu 
la rezulto di restajo dil Hegelal antitetika dialektiko, 

quan Marx, ne plu kam Engels, nultempe povis forigar 
de su. Dum ta generale tumultoza tempo, lo esis mem 
plu fatala por lu.” 

L’inversigo efektigata da Marx por “salvo per 
transfero” dil penso dil borgezala revolucioni ne 
triviale konsistas ek remplasar per la materialista 
developo dil produktiva forci la fluo dil Hegelala 
spirito qua iras vers sua renkontro kun su ipsa en 
tempo, olua objektigo esante identa ad olua alieno, ed 
olua historiala vunduri livante nula cikatri. La historio 
qua divenis reala havas nula fino. Marx ruinis la 
separata poziciono di Hegel koram to quo eventas; 
anke la kontemplo di extern supreg agento, irge qua olu 
esas. La teorio nur mustas savar to quon olu facas. 
Kontree, esas la kontemplo dil movo dil ekonomio, en 
la dominacanta penso di nuntempa socio, qua esas la 
ne-inversigita heredajo dil ne-dialektikala parto en la 
Hegelal esforco krear cirkulala sistemo: olu esas 
aprobo qua perdis la dimensiono dil koncepto, e qua ne 
plus bezonis Hegelalismo por justifikar su, pro ke la 
movo quan olu laudas esas ne plu kam sektoro di 
mondo sen penso pri la mondo, la mekanika developo 
di qua advere dominacas la toto. La projeto di Marx 
esas la projeto di koncianta historio. Lo quantesala qua 
venas ek la blinda developo dil simpla produktiva forci 
mustas chanjar aden qualesala historial aprobo. La 
kritiko di politikal ekonomio esas l’unsema ago di ca 

prehistoriala fino: “De omna instrumenti di produkto, la 
maxim granda produktiva povo esas la revolucionala 
klaso ipsa.” 

To quo proxime ligas la teorio di Marx a ciencala 
penso esas la racionoza kompreno dil forci qui advere 
operacas en socio. Ma olu esas fundamentale ultre 
ciencala penso, qua nur prezervesas per esar 
preterpasata: olu agas per komprenar la lukto, e ne la 
lego. “Ni savas nur un cienco: la cienco di historio”, 
dicas Germana ideologio. 

La borgezal epoko, qua volas fondar historio sur 
cienco, neglijas la fakto ke ta disponebla cienco ipsa 
fondesis kun l'ekonomio sur historio. Inverse, historio 
radikale dependas de ca savo nur tam longe kam ta 
historio restas ekonomiala historio. Quante la rolo di 
historio en ekonomio ipsa (la mondala procedo qua 
modifikas sua propra bazala ciencala fakti) neglijesis ye 
la vidpunto di ciencal observo montresas dal vana 
socialista kalkuli qui on supozabis establisir l'exakta 
periodozeso dil krizi; e pro ke la kontinua interveno dil 
Stato sucesis kompensar l'efekto dil krizo-tendenci, la 
sama sorto de raciono trovas definitiv ekonomiala 
harmonio en ica equilibro. La projeto vinkar 
l'ekonomio, la projeto posedar historio, se olu devas 

konocar — e retroduktar a su — la cienco di socio, ipse 
ne povas esar ciencala. En ica lasta movemento qua 
kredas dominacar la nuntempa historio per ciencala 
savo, la revolucionala vidpunto restas borgezala. 

L'utopiala toroni di socialismo, quankam ipse historiale 
fondita en la kritiko dil existanta social organizo, esas 
juste nomizita utopiala segun-quante li negas historio 
— t.e., quante oli negas la real existanta lukto, ed anke 
la movo di tempo ultre la nechanjebla perfekteso di 
olia imajo di felica socio — ma ne pro ke li negas 
cienco. Utopiala pensanti, kontree, tote dominacesas da 
ciencala penso, quale olu impozabis su dum la pre- 
iranta yarcenti. Li serchas la kompletigo di ca generala 
racionoza sistemo: li ne konsideras su irgamaniere kom 
senarma profeti, pro ke li fidas al sociala povo di 
ciencala demonstro e mem, en Saint-Simonismo, al sizo 
di povo da cienco. Quale, dicas Sombart, “li volis 
arachar per lukto to quo mustas esar pruvita”? Tamen, 
la ciencala koncepto dil utopiisti ne extensas su til ica 
savo, ke ula sociala grupi havas interesti en existanta 
stando, havas la povo por mantenar olu, ed anke havas 
formi di falsa koncio qui konformigas su a tala 
standpozicioni. Do ta koncepto restas fore dop la 
historiala realeso dil developo di cienco ipsa, qua esis 
grandaparte duktata dal sociala demando qua rezultas 
de tal elementi, qui selektas ne nur to quo esas 
admisebla, ma anke to quon on darfas explorar. 

L’utopiala socialisti, restante kom karcerigiti dil 
expozo-moyeno di ciencala vereso, konceptas ica vereso 
segun olua pure abstrakt imajo, quale olu esabis 
impozata da tre plu frua etapo di socio. Quale komentis 
Sorel, esas segun la modelo di astronomio ke l’utopiisti 
expektas deskovrar e demonstrar la legi di socio. La 
harmonio quon li vizis, enemikal ad historio, venas de 
esforco aplikar a socio la cienco minim dependanta de 
historio. Olu esforcas rikonocigar su per la sam 
experimental inocenteso kam Newtonismo, e la felica 
destino sencese postulata “pleas en lia sociala cienco 
rolo analoga ad inerteso en racionala mekaniko” 
(Materii por teorio pri la proletariaro). 

La determinista-ciencala latero en la penso di Marx 
esis precize la brecho tra qua penetris la procedo di 
“ideologiizo”, dum ke lu vivis, e mem plu grande en lua 
teoriala legacajo al laboristo-movemento. La veno dil 
subjekto di historio esas ankore ajornata, ed esas 
l’eminenta historiala cienco, «ekonomiko, qua 
tendencas sempre plu larje garantiar la neceseso di sua 
propra futura nego. Talmaniere pulsesas ek la vido- 
feldo di teorio la revolucionala praktiko qua esas 
l'unika vereso di ta nego. Do importas paciente studiar 
Pekonomiala developo, ed ankore admisar, kun 
Hegelala tranquileso, la doloro qua, per olua rezulto, 
restas la “tombeyo di bon intenci”. On deskovras ke 
nun, segun la cienco di revolucioni, koncio sempre 


56 


arivas tro frue, e mustas docesar. “Historio pruvis ke ni 
e ti omna qui pensas same kam ni eroris. Olu klare 
montris ke la stando di ekonomiala developo en la 
kontinento esis ankore for maturesko...” dicis Engels 
en 1895. Dum lua tota vivo, Marx mantenis l’unesala 
vidpunto di sua teorio, ma l’expozo di lua teorio 
koncentresis sur la tereno dil dominacanta penso per 
specigar su en la formo di kritiko di partikulara faki, 
precipue la kritiko di ta fundamentala cienco di 
borgezala socio, politikal ekonomio. Esas ica mutiluro, 
pose aceptata kom definitiva, qua konstitucis 
“Marxismo”. 

La defekto en la teorio di Marx esas naturale la defekto 
dil revolucionala lukto dil proletariaro di lua epoko. La 
laboristo-klaso ne permanante deklaris la revoluciono 
en la Germania di 1848; la Komuno vinkesis en izoleso. 
Do revolucionala teorio ne ja povis atingar sua propra 
tota existo. Perdajo en la teorio ipsa implikesis en la 
fakto ke Marx reduktesis defensar e klarigar olu per la 
separeso di skolala laboro, che la British Museum . Esas 
precize la ciencala justifikaji facita pri la developo- 
futuro dil laboristo-klaso, e organizanta praktiko 
mixita kun ta justifikaji, qui divenis obstakli por 
proletariala koncio ye plu tard etapo. 


* Britaniana Muzeo. 

Omna teoriala nesufico en la ciencala defenso dil 
proletariala revoluciono povas esar reduktata, tam 
bone por la kontenajo kam por l'expozo-formo, ad 
identifiko dil proletariaro al borgezaro del vidpunto dil 
revolucionala sizo di povo. 

La tendenco, en la Manifesto ed en la historiala 
pensado di Marx, fondar demonstro dil ciencala 
legitimeso di proletariala povo per raportar repetit 
experimenti del obskura pasinto igis lu suportar lineal 
imajo dil developo dil produkto-moyeni pulsata da 
klaso-lukti, “kombato qua omnafoye finis o per 
revolucionanta transformo dil generala socio o per la 
reciproka ruino dil kombatanta klasi” Ma en 
observebla historiala realeso, “IAsiana produkto- 
moyeno” (quale Marx altraloke komentis) retenis sua 
nemovebleso malgre omna klaso-konfronti: la rurala 
revolti dil serfi nultempe vinkis la baroni, la sklavo- 
revolti di antiqueso nultempe vinkis la liberi. La lineala 
sistemo unesme ne plus vidas la fakto ke la borgezaro 
esas l'unika revolucionala klaso qua ultempe vinkis; 
samtempe, ke olu esas l'unika klaso por qua la 
developo dil ekonomio esis la kauzo e la konsequo di 
olua sizo di socio. La sama simpligo duktis Marx 
neglijar l’ekonomiala rolo dil stato en la direkto di 
klaso-socio. Se l'acensanta borgezaro semblas liberigir 

l’ekonomio del stato, to esis nur segun la konfundo dil 
anciena stato kun l’instrumento di klas-opreso en 
nemovant ekonomio. La borgezaro developis sua 
autonom ekonomiala povo dum la mezepokala periodo 
dil feblesko dil stato, ye la tempo di feudala fragmento 
di equilibroza povi. Ma la moderna stato qua, per 
komercismo, suporteskis la developo dil borgezaro, e 
qua tandem divenis olua stato ye la tempo di “laisser 
faire, laisser passer”, qua konkluze montros su havar 
centrala povo en la projetita direkto dil ekonomiala 
procedo. Tamen, Marx povis deskriptar, en 
Bonapartismo, ta skiso dil moderna statala burokrataro, 
la fuzo di kapitalo e la stato, la konstrukto di 
“nacionala povo di kapitalo sur laboro, di publika forco 
organizita por sociala sklavigo”, ube la borgezaro 
renuncas omna historiala vivo qua ne esas olua 
redukto al ekonomiala historio di kozi, e volas 
“kondamnesar al sama politikala nuleso kam l’altra 
klasi”. Yen la sociala-politikala bazi dil moderna 
spektaklo ja fondita, qua negative definas la 
proletariaro kom l unika pretendanto ad historiala vivo. 

La nura du klasi qui reale konkordas kun la teorio di 
Marx, la du pura klasi a qui omna analizo en Das 
Kapital duktas, la borgezaro e la proletariaro, anke esas 
la nura du revolucionala klasi en historio, ma segun ula 
diferanta kondicioni: la borgezala revoluciono esas 


* lasez facar, lasez pasar 

facita; la proletariala revoluciono esas projeto, ne sur la 
bazo dil antea revoluciono, ma qualesale diferante. Per 
neglijar l’originaleso dil historiala rolo dil borgezaro, on 
maskas la konkret originaleso di ca proletariala projeto 
qua povas facar nulo ecepte per werar sua propra 
kolori e konocar “l’imenseso di sua taski”. La borgezaro 
ganis povo pro ke olu esas la klaso dil developat 
ekonomio. La proletariaro ipsa povas ganar povo nur 
per divenar la klaso di koncio. La maturo dil produkto- 
forci ne povas garantiar tala povo, mem per la 
cirkumiro dil augmentita disposedo qua konsequas de 
tal augmento. La sizo dil stato dal Jakobini ne povas 
esar olua instrumento. Nul ideologio povas servar olu 
por maskar partala skopi kom generala skopi, nam olu 
ne povas prezervar irga partala realeso qua ne esas 
advere olua propra. 

Se Marx, dum ula periodo di lua partopreno en la lukto 
dil proletariaro, expektis tro multo de ciencala predico, 
til ke lu kreis l'intelektala bazo por liluzioni di 
ekonomiismo, on savis ke lu ipsa ne sukombis a ta 
iluzioni. En bone konocata letro di 7 decembro 1867, 
qua akompanis artiklo en qua lu ipsa kritikis Das 
Kapital, artiklo quan Engels devis publikigar quale se 
olu venis de enemiko, Marx klare expozis la limito di 
sua propra cienco: “...La subjektiva tendenco dil autoro 
(forsan impozata da lua politikala poziciono e da lua 
pasinto), t.e., la maniero per qua lu reprezentas su e per 

qua lu prizentas l’ultima rezulto dil «aktuala 
movemento ad altri, tote ne relatas lua aktual analizo.” 
Talmaniere Marx, per ipse denuncar la “partisala 
konkluzi” di lua objektiv analizo, e per l'ironio di ta 
“forsan” relate l’ultra-ciencala posiblesi qui esabus 
impozita, montras samtempe la metodologiala klefo 
por la fuzo dil du aspekti. 

Esas en la historiala lukto ipsa ke on mustas realigar la 
fuzo di savo ed ago, por ke singla termino pozez en 
l’altra olua validigo. La konstituco dil proletariala klaso 
kom subjekto esas l’organizo di revolucionala lukti e 
Porganizo di socio en la revolucional instanto: esas ibe 
ke la praktikala kondicioni di koncio existez, en qui la 
teorio di praktiko konfirmesas per divenar praktikala 
teorio. Tamen, ica chefa questiono pri organizo esis 
min konsiderita da revolucionala teorio dum la fondo- 
epoko dil laboristo-movemento, t.e., kande ca teorio 
ankore posedis l' unesala karaktero qua venabis ek la 
historiala penso (e quan olu juste intencis developar 
aden unesala historiala praktiko). Kontree, l’organizo- 
questiono esas la loko dil nekonsequo di ca teorio, ed 
admisas la rikomenco di statal ed hierarkiala metodi di 
apliko pruntita del borgezala revoluciono. L'organizo- 
formi dil laboristo-movemento developita pro ca 
renunco di teorio suafoye tendencis interdiktar la 
manteno di unesala teorio, dissolvar olu aden diversa 
specaligita e fragmentita savo. Ica ideologial alieno dil 

teorio do ne povas rikonocar la praktikala verifiko dil 
unesala historiala penso quan olu trahizis, kande tala 
verifiko venas ek la spontana lukto dil laboristi; olu 
povas nur helpar supresar olua manifesto e memoro. 
Tamen, ta historiala formi qui aparis en la lukto 
precize esas la praktikala tereno qua mankis al teorio 
por ke olu esez vera. Oli esas la postulo dil teorio, ne ja 
teoriale formuligita. La soviet ne esis teoriala deskovro. 
E ja la maxim alta teoriala vereso dil Internaciona 
Laborist-Asociuro esis sua propra existo en praktiko. 

L'unesma sucesi dil lukto dil Internaciona Laborist- 
Asociuro igis olu liberigar su del konfuz influi dil 
dominacant ideologio qua restis en olu. Ma la vinko e 
represo balde renkontrita avanigis lukto inter du 
koncepti dil proletariala revoluciono, oli amba 
kontenanta autoritatema dimensiono per qua la 
koncianta su-liberigo dil klaso abandonesis. Fakte, la 
disputo qua divenabis nekonciliebla inter la Marxisti e 
la Bakuninisti esis duopla, pri la povo en revolucionala 
socio e la prizentit organizo dil movemento, e, pasante 
del una aspekto al altra, la pozicioni di ta enemiki 
inversis su. Bakunin kombatis l'iluziono di klas-aboliso 
per l’autoritatoz uzo di statala povo, previdis la 
rekonstituco di burokratala regnanta klaso e la 
diktatoreso di le maxim erudita, o di ti qui judikas su 
tale esar. Marx, qua kredis ke samtempa maturesko di 
ekonomiala kontredicaji e di demokratial eduko dil 

laboristi reduktos la rolo dil proletariala stato a kurta 
fazo di legitimigo di nova sociala relati qui objektive 
impozos su, denuncis Bakunin e lua partisani kom 
komplotant autoritatem eminentaro qua pozabis su 
super l’Internaciono e formacabis l'extravagant intrigo 
por impozar a socio la neresponsebla diktatoreso di le 
maxim revolucionema, o di ti qui tale nominas su. 
Bakunin efektive rekrutis sua partisani de tala 
vidpunto: “Ni, nevidebla piloteri meze di populara 
tempesto, mustas duktar olu, ne per evidenta povo, ma 
per la kolektiva diktatoreso di omna kunfederiti. 
Diktatoreso sen insigno, sen titulo, sen oficala yuro, e 
mem plu povoza pro ke olu havos nul aspekto di 
povo.” Do du ideologii dil laboristo-revoluciono opozis 
luna l'altra: singla ideologio kontenis kritiko partale 
vera, ma perdabis l'uneso dil historiala penso, e volis 
establisar su kom ideologial autoritato. Povoz 
organizuri, quale la Germana Sociala Demokratio o 
l’Iberiana Anarkiista Federuro, fidele servis luna o 
l’altra de ta ideologii; ed omnaloke la rezulto grande 
diferis de to quo on volis. 

La fakto ke anarkiisti regardas la skopo dil proletariala 
revoluciono kom nemediate prezenta esas samtempe la 
grandeso e la febleso dil reala anarkiista lukto (nam en 
olua individualistala varietati, la pretendi di anarkiismo 
restas ridinda). Del historiala penso di moderna klaso- 
lukti, kolektivist anarkio retenas nur la konkluzo, ed 

olua absoluta postulo por ica konkluzo anke reflektesas 
en olua rezolvema neglijo dil metodo. Do olua kritiko 
pri la politikala lukto restas abstrakta, dum ke olua 
rezolvo por l'ekonomiala lukto esas ipse afirmata nur 
kom funciono dil iluziono dil definitiva solvuro qua 
eventas per un stroko sur ica tereno, dum la dio dil 
generala striko o dil revolto. L’anarkiisti mustas 
realigar idealo. Anarkiismo esas l'ankore ideologiala 
nego dil stato e di klasi, t.e., dil sociala kondicioni ipsa 
qui genitas separat ideologii. Esas l’ideologio di pura 
libereso qua egaligas omno e qua eskartas irg ideo pri 
historiala maligneso. Ica vidpunto pri la fuzo di omna 
partala postulaji donis ad anarkiismo la merito 
reprezentar la refuzo di existanta kondicioni por la tota 
vivo, e ne nur por privilejizita kritikala specaligo; ma 
ica fuzo, konsiderata nur kom absoluta, segun 
Pindividuala kaprico, ante sua efektigita realigo, anke 
kondamnis anarkiismo a tro facile remarkebla 
nekonsequo. Anarkiismo en omna lukto nur mustas 
repetar ed uzar olua sama simpla konkluzo, pro ke ca 
unesma konkluzo del komenco identifikesis al integra 
konsequantajo dil movemento. Do Bakunin, livante la 
Jurasala Federuro, povis skribar en 1873: “Dum la 
pasinta non yari, plu mult idei developesis en 
l’Internaciono kam necesesas por salvar la mondo, se 
nur idei povus salvar olu, e me defias ke irgu inventez 
nov ideo. La tempo ne plus esas por idei, olu esas por 
fakti ed agi” Sendubite, ca koncepto prezervas del 
historiala penso dil proletariaro la certeso ke idei 

mustas divenar praktikala, ma olu abandonas la 
historiala tereno per supozar ke l'adequata formi di ca 
paso al praktiko ja trovesas e ne plus varios. 

L'anarkiisti, qui explicite distingesas del toteso dil 
laboristo-movemento da lia ideologiala konvinko, 
riproduktos inter li ca separo di kapablesi per provizar 
oportuna tereno por l’informala dominaco en omna 
anarikiista organizuro dal propagandisti e defensanti di 
lia propra ideologio, specalisti mem plu mezvalora pro 
ke lia kustumal intelektal agado precipue esas la repeto 
di kelka definitiva veraji. L'ideologiala respekto por 
decido-unanimeso kelke favoras, en organizuro ipsa, 
la  nejenit autoritato dil  libereso-specalisti; e 
revolucional anarkiismo expektas de liberigiti la sama 
sorto de unanimeso obtenata per la sama moyeno. 
Pluse, la refuzo konsiderar la kontrea kondicioni inter 
minoritato grupifit en la nuntempa lukto e pos- 
revolucionala socio di libera homi nutris la permananta 
separo dil anarkiisti ye l'instanto dil komuna decido, 
montrita en l'exemplo di infinita nombro di anarkiista 
revolti en Hispania, lokale limitizita ed aplastita. 

L'iluziono plu o min explicite mantenat en autentik 
anarkismo esas la permananta proximeso di 
revoluciono qua mustos pruvar l’ideologio, e la 

praktikala organizo-modo derivata de ta ideologio, per 
esar quik atingita. Anarkiismo advere duktis, dum 
1936, a sociala revoluciono e la maxim progresem 
expreso di proletariala povo qua ultempe eventis. Itere, 
takaze on devas remarkar ke la signalo por generala 
revolto impozesis dal edikto dil armeo. Altralatere, pro 
ke la revoluciono ne kompletigesis dum l’unesma dii 
pro l’existo di Franco-ista povo en la duimo dil lando, 
forte apogata da stranjeri dum ke l’altra parti dil 
internaciona proletariala movemento ja vinkesis, e pro 
la travivo di borgezala forci od altra statala laboristo- 
partisi en la kampeyo dil Republiko, l’organizit 
anarkiista movemento montris su nekapabla extensar 
la revolucionala mi-vinki o mem defensar oli. Olua 
agnoskita chefi divenis ministri e gajo-homi dil 
borgezala stato qua destruktis la revoluciono por 
perdar l'interna milito. 

La “ortodoxa Marxismo” dil Ilma Internaciono esas la 
ciencal ideologio dil socialista revoluciono, qua 
identifikas omna sua vereso al objektiv procedo en 
l'ekonomio, ed al progreso di rikonoco di ica neceseso 
en la laboristo-klaso edukita dal organizado. Ica 
ideologio trovas fido en la pedagogiala demonstro qua 
karakterizis utopiala socialismo, ma akompanata da 
kontemplema refero al historiala fluo: tamen, tal 
atitudo perdis tam multe la Hegelala dimensiono di 
tota historio kam la nemovant imajo di tota prezento 

en utopiala kritiko (ye la maxim alta grado, che 
Fourier). De tala ciencal atitudo, qua ne povis facar min 
kam rivivigar simetra etikala posiblesi, venas la 
sensencaji di Hilderding, kande lu dicas ke rikonocar la 
neceseso di socialismo ne ofras “irg indikajo pri la 
praktikal adoptend atitudo. Pro ke esas un kozo 
rikonocar necesajo, ed esas altra kozo servar tala 
necesajo” (Financo-kapitalo). Ti qui falias intelektar ke 
Punesala penso di historio, por Marx e por la 
revolucionala proletariaro, esis nule distingita de 
praktikal adoptend atitudo, kustumale divenas viktimi 
dil praktiko quin li samtempe adoptabis. 

L'ideologio di sociala-demokratial organizo povigis la 
profesori qui edukis la laboristo-klaso, e l’organizo- 
formo adoptita esis la formo adequata por ica pasiva 
lerno. La partopreno dil socialisti dil Ima Internaciono 
en politikala ed ekonomiala lukti certe esis konkreta, 
ma profunde ne-kritikala. Olu efektigesis, per la nomo 
di revolucional iluziono, segun evidenta reformista 
praktiko. Do la revolucional ideologio esis frakasita dal 
suceso ipsa di ti qui efektigis olu. La separo di deputisti 
e jurnalisti en la movemento duktis ti qui ja esabis 
rekrutita ek la borgezal intelektozi al borgezala vivo- 
maniero. La sindikala burokrataro konstitucis ta homi 
ipsa, rekrutita ek la lukti dil industriala laboristi ed 
extraktita ek li, kom kurtajisti di laboro-povo vendebla 
kom vari ye yusta preco. Por ke lia agemeso semblez 

revolucionala, kapitalismo mustabus trovar su 
nekapabla suportar ekonomiale ca reformismo quan 
olu tolerus politikale en lia legalist agito. Esas tala 
nekonciliebleso quan lia cienco garantiis, e quan 
historio omnafoye postulis. 

Bernstein, pro ke lu esis la socialist-demokrato maxim 
for politikal ideologio e la maxim kandide ligita al 
metodologio di borgezala cienco, havis la honesteso 
dezirar montrar la realeso di ca kontredicajo — la 
reformista movemento dil Angla laboristi, qui tote ne 
egardis revolucional ideologio, anke montris ico — ma 
tandem nur historiala developo ipsa povis senreplike 
montrar ico. Quankam altre plena de iluzioni, 
Bernstein negis ke krizo en kapitalista produkto 
mirakloze koaktos la manuo dil socialisti qui volas 
heredar la revoluciono nur per tale legitima kronizo. 
L'instanto di profunda subverso qua venis ek l'unesma 
mondo-milito, quankam fertila pri koncio, dufoye 
demonstris ke la sociala-demokratala hierarkio ne 
esabis revolucionale edukata, ke olu nule facabis 
teoriisti ek la Germana laboristi: unesme, kande la 
granda majoritato dil partiso raliis al imperiala milito; 
duesme, kande vinkite olu aplastis la Spartakista 
revolucionanti. L'ex-laboristo Ebert ankore kredis ye 
peko, pro ke lu konfesis odiar la revoluciono “quale 
peko”. E la sama duktisto montris su esar bona 
prekursoro dil socialista reprezento qua balde opozesis 

kom absolut enemiko dil proletariaro di Rusia ed 
altraloke per formuligar l'exakta programo di ca nov 
alieno: “Socialismo signifikas multe laborar.” 

Kom Marxista pensanto, Lenin esis nur fidela e 
konsequema Kautsky-isto qua aplikis la revolucional 
ideologio di ca “ortodoxa Marxismo” a Rusa kondicioni, 
kondicioni qui ne permisis la reformista praktiko quan 
la Ima Internaciono suafoye facis. L' externa direkto dil 
proletariaro, agante per la moyeno di diciplinita celata 
partiso submisit ad intelektozi qui divenabis 
“profesionala revolucionisti”, hike divenis mestiero qua 
ne volas inter-relatar irga regnanta mestiero di 
kapitalista socio (la carala politikala rejimo omnakaze 
esis nekapabla ofrar tala posibleso, la bazo di qua esas 
developit etapo dil borgezaro-povo). Ergo, olu divenas 
la mestiero di absoluta direkto dil socio. 

L'autoritatoz ideologiala radikalismo dil Bolsheviki 
extensis su tra la mondo kun la milito e la krulo di 
internaciona sociala demokratio koram milito. La 
sangoza fino dil demokratal iluzioni dil laboristo- 
movemento transformis la tota mondo aden Rusia, e 
Bolshevismo, qua regnis l’unesma revolucionala rupto 
facita de ica krizo-epoko, ofris olua hierarkiala ed 
ideologiala modelo al proletariaro di omna landi por 

“parolar per la Rusa” al dominacanta klaso. Lenin ne 
reprochis la Marxismo dil Ilma Internaciono pro ke olu 
esas revolucional ideologio, ma pro ke olu cesabis esar 
revolucionala. 

La sama historial instanto, kande Bolshevismo vinkis 
por su ipsa en Rusia, e kande sociala demokratio 
triumfale kombatis por l’anciena mondo, markizas la 
kompletigita nasko dil stando qua esas ye la kordio dil 
dominaco dil moderna spektaklo: la reprezento dil 
laboristi radikale opozas la klaso dil laboristi. 

“En omna antea revolucioni,” Rosa Luxembourg skribis 
en Die Rote Fahne’ di 21 decembro 1918, “la kombatanti 
konfrontis luna l’altra vizajo kontre vizajo: klaso 
kontre klaso, programo kontre programo. En la nuna 
revoluciono, la protektanta trupi dil anciena rejimo ne 
intervenis sub la standardo dil dominacanta klasi, ma 
sub la standardo di “sociala-demokratiala partiso”. Se la 
chefa questiono dil revoluciono esus libere ed honeste 
demandata — kapitalismo o socialismo? — sendubite 
nula hezito esus posibla nun inter la grand amaso del 
proletariaro. Do, kelka dii ante olua destrukto, la 
radikala fluo dil Germana proletariaro deskovris la 
sekretajo dil nova kondicioni kreita dal tot antea 


* La Reda Standardo. 

procedo (a qua la reprezento dil laboristi grande 
kontributabis): la spektaklal organizo dil defenso dil 
existanta stando, la sociala regno di aspekti per qua 
nula “chefa questiono” povas esar demandata “libere ed 
honeste”. La revolucionala reprezento dil proletariaro 
ye ica etapo divenas e la chefa kauzo e la chefa rezulto 
dil generala falsigo di socio. 

L'organizo dil proletariaro segun la Bolshevika modelo, 
qua naskis del Rusa avanco-tardeso e l'abandono dil 
revolucionala lukto dal laboristo-movemento dil 
avancinta landi, anke renkontris en ta Rusa tardeso 
omna kondicioni favoranta la kontre-revolucional 
inversigo qua ta sorto de organizo nekoncie kontenas 
en sua originala semino. E l’iterit abandono dil 
majoritato del Europana laboristo-movemento ante la 
Hic Rhodus, hic salta periodo 1918-1920, abandono qua 
inkluzis la violentoza destrukto di olua radikala 
minoritato, favoris la tota developo dil Bolshevika 
procedo e livis la rezultanta mentiajo afirmar su koram 
la mondo kom l’unika proletariala solvuro. La sizo di 
statala monopolo pri la reprezento e defenso di 
laboristo-povo, qua justifikis la Bolshevika partiso, igis 
olu divenar to quo olu esis: la partiso dil proprietanti dil 
proletariaro, esencale eliminante l'antea formi di 
proprieto. 


* 


“Yen Rhodos, saltez hike!”, de fablo da Aesopos, qua signifikas, 
“Hike e nun pruvez to quon vu fanfaronas”. 

Dum duadek yari, omna kondicioni por la dissolvo di 
carismo konsideresis en la sempre nerezolvata teoriala 
debato pri la diversa tendenci di Rusa sociala 
demokratio — febleso dil borgezaro, la grandeso dil 
rurano-majoritato, la decidanta rolo dil proletariaro 
koncentrita e kombatema ma mikra minoritato en la 
lando — tandem revelis olia solvuro per praktiko, per 
fakti ne prizentat en la hipotezi: la revolucionala 
burokrataro qua direktis la proletariaro donis a socio 
nova klaso-dominaco per sizar la stato. La strikte 
borgezala revoluciono esis neposibla; la “demokratiala 
diktatoreso di laboristi e rurani” esis sensenca; la 
proletariala povo dil sovieti ne povis mantenar su 
samtempe kontre la klaso de rurala proprieteri, la 
blanka nacionala ed internaciona reakto, e sua propra 
externigit ed alienita reprezento en laboristo-partiso dil 
absoluta mastri dil stati, dil ekonomio, dil expreso, e 
balde dil penso. La teorio pri la permananta 
revoluciono da Trotski e Parvus, a qua Lenin fakte 
membreskis dum aprilo 1917, esis la nura teorio 
vereskar por la min developita landi relate la sociala 
developo dil borgezaro, ma nur pos l'introdukto di ca 
nekonocat elemento, qua esis la klasala povo dil 
burokrataro. La koncentro dil diktatoreso en la manui 
dil suprega reprezento di ideologio defensesis maxim 
konsequante da Lenin, en la nombroza disputi dil 
Bolshevika direktantaro. Lenin esis omnafoye justa 

kontre sua opozanti por ke lu subtenis la solvuro 
implikata dal pre-iranta decidi dil minoritato nun 
havant absoluta povo: la demokratio refuzat al rurani 
dal stato anke mustas esar refuzat al laboristi, solvuro 
qua duktis a refuzo di olu al komunista direktanti dil 
sindikati e tra la partiso, e tandem til la suprajo dil 
hierarkiala partiso. Dum la Xma Kongreso, kande la 
sovieto di Kronstadt esis pafat ed enterigita sub 
kalumnio, Lenin deklaris kontre la sinistra burokrati 
organizita en la “Laboristo-Opozo” ca konkluzo, la 
logiko di qua Stalin plu tarde extensis a perfekta divido 
dil mondo: “Hike, od ibe kun pafilo, ma ne kun 
l’opozantaro ... Ni havas sat opozo.” 

La burokrataro, qua restis kom l’unika proprietero di 
statala kapitalismo, komence certigis sua povo en la 
lando per tempala federuro kun la ruranaro, pos 
Kronstadt e per la “nov ekonomiala politiko”; dume, 
olu externe defensis su per uzar la laboristi 
enregistrigita en la burokratala partiso dil IIIma 
Internaciono kom acesora forco por Rusa diplomatiko, 
por sabotar irga revolucionala movemento e por 
suportar borgezala guvernerii, la suporto di qui olu 
expektis en internaciona politiko (la povo dil Kuo-min- 
tang en Chinia dum 1925-1927, la Populara Fronto en 
Hispania e Francia, edc.). Ma burokratala socio mustis 
persequar sua propra teroro-projeto kontre la ruranaro 
por facar la maxim brutala primitiva kapitalist 

akumulo en historio. Ica industrialigo dil Stalinist- 
epoko revelas l’ultima realeso dil burokrataro: olu esas 
la durigo dil ekonomiala povo, la salvo dil esenco dil 
komercajo-socio per mantenar laboro kom komercajo. 
Yen la pruvo dil nedependant ekonomio, qua 
dominacas socio til ke olu rikreas por sua propra skopo 
la necesa klaso-dominaco: lo signifikas ke la borgezaro 
kreis autonoma povo qua, tam longe kam olu restas, 
povas existar sen borgezaro. La totalitera burokrataro 
ne esas “l’ultima proprietero-klaso en historio” segun 
la senco di Bruno Rizzi, ma nur dominacanta klaso kom 
surogato por la merkato-ekonomio. La falianta 
kapitalista privata proprieto remplasesas da simpligita, 
min diversigita laterala produkturo, koncentrita en 
kolektiva posedajo dil burokratala klaso. Ica min 
developita formo dil dominacanta klaso anke esas 
l'expresuro di ekonomiala mindevelopo; ed olu havas 
nul altra skopo ecepte korektigar ta develop-ajorno en 
ula regioni dil mondo. La laboristo-partiso, organizita 
segun la borgezala modelo di separo, furnisis la 
hierarkiala-statala trabaro por ca plusa edituro dil 
dominacanta klaso. Anton Ciliga remarkis en Stalinala 
karcero ke “teknikala questioni pri organizo revelis su 
esar sociala questioni” (Lenin e la revoluciono). 

Leninismo esas la maxim alta voluntalist expresuro dil 
revolucional ideologio: la kohero di lo separata qua 
guvernas realeso refuzanta olu; per Stalinismo olu 

retrovenis a sua fundamentala nekohero. Lore ideologio 
ne plus esas armo, ma skopo. La mentiajo ne plus 
kontredicita divenas dementeso. La realeso ed anke la 
skopo dissolvesas aden la totaliter ideologiala 
proklamo: nur to quon olu dicas esas to quo esas. Olu 
esas la lokala primitivismo dil spektaklo, la rolo di qua 
esas, tamen, esencal en la developo dil mondo- 
spektaklo. L'ideologio qua hike manifestas su ne- 
ekonomiale transformis la mondo, quale kapitalismo 
atinginta l’etapo di abundo; olu nur policatre 
transformis percepto. 

L'ideologiala-totalitera klaso havanta povo esas la 
povo di mondo renversita: quante plu forta olu esas, 
tante plu olu asertas ke olu ne existas, ed olua forteso 
esos unesme uzata por afirmar olua ne-existo. Olu esas 
modesta nur per ica punto, pro ke olua oficala ne- 
existo anke mustas koincidar kun la ne plus ultra’ di 
historiala developo, samtempe debita ad olua nefaliebla 
regno. Vidite omnaloke, la burokrataro mustas esar la 
nevidebla klaso por la koncienco, por ke la toteso di 
sociala vivo dementeskez. La social organizuro dil 
absoluta mentiajo burjonifas de ca fundamentala 
kontredicajo. 


* Nulo plu bona posibla; la maxim alta punto; perfekteso. 

Stalinismo esis la regno di teroro en la burokratala 
klaso ipsa. La terorismo qua esas la bazo dil povo di ca 
klaso mustas anke frapar ica klaso, pro ke olu havas 
nula legala garantio, nula rikonocat existo kom 
proprieto-klaso, quan olu povus extensar a singla de 
olua membri. Olua reala proprietajo celesis, ed olu 
divenis proprietero nur per falsa koncio. Falsa koncio 
povas mantenar sua absoluta povo nur per absoluta 
teroro, od omna reala motivi esas perdita. La povoza 
membri dil burokratala klaso havas la yuro proprietar 
socio nur kom grupo, kom partoprenanti di 
fundamentala mentiajo: li mustas plear la rolo dil 
proletariaro duktante socialista socio; li esas aktori 
fidel al texto di ideologiala nefideleso. Ma l’efektiva 
partopreno ipsa en ica falsa eso esez rikonocata kom 
reala partopreno. Nula burokrato povas individuale 
subtenar sua yuro havar povo, pro ke pruvar ke lu esas 
socialista proletario egalas manifestar su kom la 
kontreajo di burokrato; e pruvar ke lu esas burokrato 
esas neposibla, pro ke l'oficala vereso dil burokrataro 
esas ne esar. Do, singla burokrato absolute dependas 
de centrala garantio di ideologio, qua rikonocas 
kolektiva partopreno en olua “socialista povo” di omna 
burokrati quin olu ne exterminas. Se la burokrati 
ensemble decidas omno, la kohero di lia propra klaso 
povas esar certigita nur per la koncentro di lia terorista 
povo en un homo. En ica homo rezidas l’unika 
praktikala vereso dil povo-mentiajo: la nedisputebla 

fixigo di land-limito sempre chanjata. Stalin decidas 
sen apelo ta qua konkluze esas la posedanta burokrato; 
te. qua nomesas “proletario havanta povo” o 
“trahizanto pagata dal Mikado e da Wall Street”. 
Burokratal atomi trovas la komun esenco di lia yuro 
nur en la persono di Stalin. Stalin esas la regnanto dil 
mondo qua do savas ke lu ipsa esas l’absoluta homo, 
por la koncienco di qua existas nula spirito plu alta. 
“La suvereno dil mondo posedas l'efektiva koncio pri 
to quon lu esas — l'universala povo di efektigo — en la 
destruktiva violento quan lu praktikas kontre la 
kontrea senpova Ego di lua regnati.” Samtempe lu esas 
la povo qua definas la dominaco-tereno, lu esas “la 
povo qua devastas ica tereno”, 

Kande ideologio, divenit absoluta pro la posedo di 
absoluta povo, chanjis de fragmentita savo aden 
totalitera mentiajo, la historiala penso esis tante 
perfekte nihiligita ke historio ipsa, ye la nivelo dil 
maxim empirikala savo, ne plus povas existar. La 
totalitera burokratala socio vivas en perpetua prezento 
ube to omna quo eventis existas nur segun olu kom 
spaco acesebla da olua policistaro. La projeto, ja 
formuligita da Napoleon, di “monarkiale direktar 
Penergio di memoro”, trovis sua tota konkretigo en 
permananta manipulo dil pasinto, ne nur pri la senci, 
ma pri la fakti. Ma la kusto di ca liberigo de omna 
historiala realeso esas perdar la racionoza refero 

nekareebla al historiala socio di kapitalismo. On savas 
to quon la ciencal apliko di dement ideologio kustabus 
la Rusa ekonomio, se nur per la trompo di Lysenko. Ica 
kontredicajo dil totalitera burokrataro administrant 
industrialigita socio, kaptit inter olua bezono por lo 
racionoza ed olua refuzo di lo racionoza, anke esas un 
de olua chefa manki relate kustumala kapitalista 
developo. Same kam la burokrataro ne povas solvar 
l’agrokultivado-problemo quale kapitalismo solvis to, 
olu tandem montras su esar inferiora a kapitalismo pri 
industriala produkto, autoritatoze projetata sur la bazo 
di nerealismo e generaligita mentiaji. 

La revolucionala laboristo-movemento, inter la du 
militi, exterminesis dal kombinat agado dil Stalinista 
burokrataro e fashista totaliterismo, qua pruntabis sua 
organizo-formo del autoritatala partiso probita en 
Rusia. Fashismo esis defenso dal extremisti por la 
borgezal ekonomio minacata da krizo e proletariala 
subverso, l’asiejo-stando en kapitalista socio, per qua ca 
socio salvis su e donis a su prima urjanta racionaligo 
per igar ke la Stato grandege intervenez en olua 
direkto. Ma tala racionaligo ipsa charjesis dal imensa 
senraciono di sua moyeno. Se fashismo defensas la 
chefa temi di borgezal ideologio qua divenabis 
konservema (la familio, proprieto, etiko, la naciono) 
per unigar la mikra borgezaro e la chomati terorigata 
dal krizo o deceptata dal impotenteso dil socialista 

revoluciono, olu ipsa ne esas fundamentale ideologiala. 
Olu prizentas su kom to quo olu esas: violentoza 
rivivigo di mito, qua bezonas partopreno en socio 
definita da arkaika pseudo-kredaji — raso, sango, 
chefo. Fashismo esas teknikale provizat arkaismo. Olua 
fals analizita mito prenesas en la spektaklala kuntexto 
dil maxim moderna moyeno di dreso e di iluziono. Do, 
olu esas un del kauzi en la formaco di lo moderna 
spektaklala, ed olua partopreno en la destrukto dil 
anciena laboristo-movemento montras olu esar un del 
fondanta povi dil nuna socio; ma pro ke fashismo anke 
esas la maxim kustoza formo por prezervar la 
kapitalista stando, olu kustumale mustas cedar l'avan- 
ceneyo al granda kapitalista stati, nihiligata da plu 
racionoza e plu forta formi di ca stando. 


110 


Kande la Rusa burokrataro tandem sucesis forigar la 
traci di borgezala proprieto qua jenabis olua regno pri 
l'ekonomio, per developar olu por sua propra uzo, ed 
agnoskesis externe inter la granda povi, olu deziris 
kalme juar sua propra mondo, forigar de olu ta parto 
dil arbitrieso quan olu exercabis kontre su: olu 
denuncis la Stalinismo di olua origino. Ma tala 
denunco restas Stalinista, abritriala, ne-explikata, e 
sempre korektigata, nam l'ideologiala mentiajo pri olua 
origino nultempe povas revelesar. Do la burokrataro 
povas liberaligar su nek kulturale nek politikale, pro ke 
olua existo kom klaso dependas de olua ideologiala 

monopolo qua, en olua pezo, esas olua nura yuro a 
proprieto. Ideologio certe perdis la pasiono por sua 
pozitiv afirmo, ma to quo restas de olu, indiferente 
triviala, ankore havas ta represanta funciono por 
interdiktar la maxim mikra konkurenco, por 
enkarcerigar la toteso di penso. Do la burokrataro 
ligesas ad ideologio quan nulu kredas. To quo esis 
terorista divenas mokinda, ma ca moko ipsa nur povas 
esar mantenata per represar en la dopajo la terorismo 
quan olu deziras forigar. Ergo, samtempe kande la 
burokrataro volas montrar sua superioreso pri 
kapitalismo, olu konfesas ke olu esas povra parento di 
kapitalismo. Quale olua vera historio kontredicas olua 
legaro, e quale olua grosiere mantenata nulsavo 
kontredicas olua ciencala pretendi, tale olua projeto 
konkursar kontre la borgezaro pri la produkto di 
komercaj-abundo jenesas dal fakto ke tal abundo 
portas en su sua implicit ideologio, e ke to kustumale 
akompanesas da libereso selektar de senlimita serio de 
spektaklala fals alternativi, pseudo-libereso qua restas 
nekonciliebla kun burokratal ideologio. 

Ye ca instanto dil developo, l'ideologiala proprieto- 
yuro dil burokrataro ja krulas internacione. La povo 
qua establisabis su mnacionale kom fundamentale 
internacionista modelo mustas konfesar ke olu ne plus 
povas fingar mantenar sua falsa kohero ultre singla 
nacionala land-limito. La ne-egal ekonomiala developo 

dil diversa burokratari havanta konkursant interesti 
qui sucesis establisar lia propra “socialismo” en plu 
kam un lando duktis al publika e tota konfronto inter 
la Rusa mentiajo e la Chiniana mentiajo. De nun, 
singla totalitera partiso qua nominas su en ula 
nacionala laboristo-klasi por la restanta povo dil 
Stalinista periodo mustas sequar sua propra voyo. 
Adjuntit al demonstri di interna nego qua aserteskis su 
koram la mondo per la laboristo-revolto en Estala 
Berlin, opozante al burokrati olua postulo por 
“guvernerio di staliferiisti”, e qua ja extensis su til 
laboristo-konsilantari en Hungaria; la mondala krulo 
dil federuro dil burokratala trompo esas, en l’ultim 
analizo, la maxim desfavorant elemento por la nuna 
developo di kapitalista socio. La borgezaro perdas 
Penemiko qua objektive suportis olu per iluzionante 
unigar omna nego dil existanta stando. Tala 
spektaklala laboro-divido finas kande la pseudo- 
revolucionala rolo suafoye dividesas. La spektaklal 
elemento dil dissolvo dil laboristo-movemento ipse 
dissolvesos. 


112 


La Leninist iluziono nun havas nul altra bazo ecepte en 
Trotskiista tendenci, ube l’identifiko dil proletariala 
projeto ad  hierarkial organizo di ideologio 
nedeviacante sequis l’experienco di omna olua rezulti. 
La disto qua separas Trotskiismo del revolucionala 
kritiko dil nuna socio anke permisas la deferenco quan 

olu mantenas relate pozicioni ja falsa kande paruzita 
per reala kombato. Til 1927, Trotski restis 
fundamentale en solidareso kun l'alta burokrataro dum 
esforcar sizar olu por igar ke olu rikomencez advere 
Bolshevika exterlanda politiko (on savas ke tatempe, 
por helpar celar la famoza “testamento di Lenin”, lu 
mem kalumniante negis sua partisano Max Eastman, 
qua divulgabis olu). Trotski kondamnesis da lua 
fundamentala vidpunto; pro ke saminstante kande la 
burokrataro konoceskas su per la rezulto di sua agado 
kom kontre-revolucionala klaso interne, olu mustas 
decidar efektive esar tam kontre-revolucionala externe 
kam che su. La konsequanta lukto di Trotski por la 
IVma Internaciono kontenas la sama nekonsequo. Dum 
lua tota vivo, lu refuzis rikonocar la povo di separata 
klaso en la burokrataro, pro ke dum la duesma Rusa 
revoluciono lu divenabis la senkondiciona suportanto 
dil Bolshevika organizo-formo. Kande Lukacs, dum 
1923, montris en ica formo la mediaco tandem trovata 
inter teorio e praktiko — ube la proletariaro cesas esar 
“spektanti” dil eventi qui eventas en lia organizo ma 
konciante selektas e vivas oli — lu deskriptis kom 
efektiva meriti dil Bolshevika Partiso to omna quon la 
Bolshevika Partiso ne esis. Lukacs ankore esis, malgre 
sua profunda teoriala laboro, ideologiisto, lu parolis 
per la nomo dil povo maxim vulgare externa al 
proletariala movemento, kredante e pretextante ke lu 
trovas su, per sua tota personaleso, en ica povo quale 
se en sua propra. La konsequo montris quale ica povo 

negas e supresas olua servisti; Lukàcs, senfine negante 
su, montris per karikatatra klareso to a quo lu exakte 
identifikas su: la kontreajo di lu ipsa, e la kontreajo di 
to quon lu asertabis en Historio e klaso-koncio. 
Admaxime, Lukacs verifikis la fundamentala regulo 
qua judikas omna intelektozi di ca yarcento: to quon li 
estimas esas l'exakta mezuro di lia propra desestiminda 
realeso. Tamen, Lenin apene flatachis ta sorto de 
iluziono pri sua agado; Lenin, qua konkordis ke 
“politikala partiso ne darfas examenar sua membri por 
deskovrar se existas kontredicaji inter lia filozofio e la 
partiso-programo”. La reala partiso, l'ideala portreto di 
qua Lukacs piktabis ye desjusta tempo, esis advere apta 
nur por preciza e partikulara tasko: sizar la povo dil 
Stato. 

La neo-Leninist iluziono di nuna Trotskiismo, pro ke 
olu esas omnatempe negata dal realeso di moderna 
kapitalista socio, e borgezala e burokratala, naturale 
trovas su maxim aceptata en “min developita” landi 
formale nedependanta, ube l'iluziono di ula varianto di 
statala e burokratala socialismo esas konciante 
manipulita kom nur ideologio di ekonomiala developo 
dal lokala regnanta klasi. La hibrida kompozeso di ta 
klasi relatas min o plu klare ad ula grado sur la 
borgezala-burokratala spektro. Lia internaciona 
manipulado inter ita du poli di existanta kapitalista 
povo, anke lia ideologiala interkonsento — remarkinde 

pri Islamismo — expresas la hibrida realeso di lia 
sociala bazo e finas per forigar de ca degenerata 
versioni di ideologiala socialismo omno serioza ecepte 
la policistaro. Ula burokrataro esas kapabla formacesar 
per direktar la nacionala lukto e l’agrala revolto dil 
rurani: olu pose tendencas, quale en Chinia, aplikar la 
Stalinista modelo di industrialigo en socio mem min 
developita kam olta di Rusia di 1917. Ula burokrataro 
kapabla industrialigar la naciono povas esar formacat 
ek la mikra borgezaro di armeo-kadri qui sizas povo, 
quale l'exemplo di Egiptio montras. Ulfoye, inkluzante 
Aljeria ye la fino di olua milito por nedependo, 
burokrataro (qua establisabis su kom apudstatala 
autoritato dum la lukto) serchas l’equilibro di 
interkonsento per mixar su kun febla nacionala 
borgezaro. Laste, en l’olima kolonii di nigra Afrika qui 
restis necelate ligit al borgezaro Ocidentala, Amerikana 
ed Europana, borgezaro formacesas — maxim ofte ek la 
povo di tradicionala chefi di tribuismo — per posedo dil 
stato. En ica landi ube exterlanda imperialismo restas 
kom la reala mastro dil ekonomio, etapo atingesas ube 
la kompenso dil mediacanti por lia vendo di indijena 
produkturi esas la posedo dil indijena stato, stato 
nedependanta del lokala populo ma ne de 
imperialismo. Icakaze, olu esas artificala borgezaro qua 
ne esas kapabla akumular, ma qua simple disipas e la 
parto dil ecesa valoro extraktata del lokala laboro e 
l’exterlanda subsidii de stati o monopoli qui protektas 
olu. La pruvo ke ta borgezala klasi ne esas kapabla 

satisfacar la normal ekonomiala funciono dil borgezaro 
pozas koram singla de li subverso segun la burokratala 
modelo, plu o min adaptita al lokala partikularaji, qua 
volas sizar olua heredajo. Ma la suceso ipsa di 
burokrataro en € olua fundamentala projeto 
industrialigar necese kontenas l’expekto di olua 
historiala falio: per akumular kapitalo, olu akumulas la 
proletariaro, e kreas sua propra nego en lando ube olu 
ne ja existas. 

En ica komplexa e terorinda developo qua portis 
Pepoko di klaso-lukti vers nova kondicioni, la 
proletariaro dil industriala landi tote perdis la afirmo di 
sua autonoma vidpunto ed, en Pultim analizo, sua 
iluzioni, ma ne sua eso. Olu ne supresesas. Olu restas 
neredukteble existant en la pluintensigit alieno di 
moderna kapitalismo: olu esas la granda majoritato di 
laboristi qui perdis omna povo sur luzo di lia vivi, e 
qui, quik kande li saveskas ito, ridefinas su kom la 
proletariaro, la nego en la sino di ca socio. Ica 
proletariaro objektive plufortigesas dal desaparo dil 
ruranaro, anke dal extenso dil logiko di fabrikerio- 
laboro al granda parto dil “servo-mestieri” e 
l’intelektozo-mestieri. Ica proletariaro ankore esas 
subjektive for sua praktikala klaso-koncio, ne nur inter 
employati ma anke inter la laboristi qui ja deskovris 
nur la nepotenteso e la mistifiko dil olima politiko. 
Tamen, kande la proletariaro deskovras ke olua propra 

externigita povo kontributas al permananta fortigo di 
kapitalista socio, ne plus nur per la formo di olua 
laboro, ma anke per la formo dil sindikati, dil partisi, o 
dil statala povo quan olu konstruktabis por liberigar 
su, olu anke deskovras per konkreta historial 
experienco ke olu esas la klaso tote enemikal ad irga 
fixigit externigo ed irga specaligo di povo. Olu portas 
la revoluciono qua darfas livar nulo exter su ipsa, la 
postulo por la permananta dominaco dil pasinto dal 
prezento, e la tota kritiko di separo; ed esas por ico ke 
olu mustas trovar l’adequata formo en ago. Nula 
quantesala plubonigo di olua mizero, nul iluziono pri 
hierarkial integrigo, esas duranta kuracivo por olua 
deskontento, pro ke la proletariaro ne povas verdicante 
rikonocar su en partikulara malajo quan olu subisas, do 
nek en kompenso por irga partikulara malajo, nek en 
kompenso por multa tala malaji, ma nur en l absoluta 
malajo di esar forjetita al vivo-bordi. 

On povas ja konkluzar pro la nova signi di nego, 
miskomprenata e falsigata dal spektaklala developo, 
qui kreskas en la maxim ekonomiale developita landi 
ke nov epoko apertesas: pos l'unesma subverso-esforco 
dal laboristi, esas nun la kapitalist abundo qua falias. 
Kande la kontre-sindikatala lukti di (Ocidentala 
laboristi esas quik represita, precipue dal sindikati, e 
kande la nuntempa revolti dil yuni komencas unesma 
senforma protesto en qua, tamen, li forjetas l'anciena 

specaligita politiko, arto ed omnadia vivo, ta fakti esas 
du lateri di nova spontana lukto qua komencas per 
kriminal aspekto. Olti esas la prekuranti dil duesma 
proletarial asalto kontre klaso-socio. Kande la perdit 
infanti di ca ankore nemovant armeo riaparos en ca 
tereno, qua chanjis ma restas same, li sequas nova 
“generalo Ludd” qua, cafoye, lansas li vers la destrukto 
dil mashini di permisita konsumo. 

“La politikala formo tandem deskovrita per qua 
Pekonomiala liberigo di laboro esez atingata” klare 
formacesis dum ica yarcento en la revolucionala 
laboristo-konsilantari, en qui esas koncentrata omna 
decido- ed administro-funcioni, e qui kunfederas inter 
su per delegati responsanta pri lia bazala membri e qui 
esas irgatempe revokebla. Olia aktual existo til nun 
ofras nur kurta skisuro, quik kombatata e vinkata da 
diversa defenso-forci dil klaso-socio, inter qui on ofte 
mustas agnoskar olia propra falsa koncio. Pannekoek 
juste insistis pri la fakto ke selektar povo por la 
laboristo-konsilantari “propozas problemi” vice 
provizas solvuro. Ma ca povo esas exakte la loko ube la 
problemi dil proletariala revoluciono trovos reala 
solvuro. To esas la loko ube l’objektiva kondicioni di 
historiala koncio esas kunvenita; la realigo di agiva 
direta komuniko, ube specaligo, hierarkio e separo 
finas, ube existanta kondicioni transformesas “aden 
kondicioni di uneso”. Hike la proletariala homo povas 

venar ek sua lukto kontre kontemplo: lua koncio esas 
kapabla por la praktikal organizo quan lu donis a su, 
nam ica koncio ipsa esas neseparebla del koherem 
internveno en historio. 

En la povo dil konsilantari, qui mustas internacione 
suplantar omna altra povi, la proletariala movemento 
esas sua propra produkturo, e ca produkturo esas la 
produktanto ipsa. Olu esas sua propra skopo. Nur ibe 
la spektaklala nego di vivo esos suafoye negita. 

La aparo dil konsilantari esis la maxim alta realeso dil 
proletariala movemento dum l’unesma quarimo dil 
yarcento, realeso qua restis neremarkata o travestiata 
pro ke olu desaparis kun la restajo di movemento quan 
Pensemblo di historial experienco di ta epoko negis e 
nihiligis. En la nova tempo di proletariala kritiko, ca 
rezulto retrovenas kom l’unika nevinkita parto dil 
vinkita movemento. La historiala koncio, qua savas ke 
olu havas en su sua nura existo-moyeno, nun povas 
rikonocar lo, ne plus ye la periferio di to quo sinkas, 
ma ye la centro di to quo acensas. 

Revolucional organizuro existanta ante la povo dil 
konsilantari — olu deskovrez sua propra apta formo 

per lukto — pro omna ta historiala kauzi ja savas ke olu 
ne darfas reprezentar la klaso. Olu nur bezonas 
rikonocar su kom radikala separo del mondo di separo. 

La revolucional organizuro esas la koherem expresuro 
dil teorio di praktiko eniranta ne-unlatera komuniko 
kun praktikala lukti, tale divenante praktikala teorio. 
Olua propra praktiko esas la generaligo di komuniko e 
la koheremeso en ta lukti. En la revolucional instanto 
dil dissolvo di sociala separo, ca organizuro devas 
rikonocar sua propra dissolvo kom separat organizuro. 

La revolucional organizuro povas esar nulo ecepte 
l’unesala kritiko di socio, t.e., kritiko qua ne 
interkonsentas kun irga formo di separata povo 
irgaloke en la mondo, e kritiko globale pronuncata 
kontre omna parti dil sociale alienata vivo. En la lukto 
dil revolucional organizuro kontre klaso-socio, larmi 
esas nulo altra kam l'esenco dil kombatanti ipsa: la 
revolucional organizuro ne povas riproduktar en su la 
kondicioni di skismo e di hierarkio qui esas la 
kondicioni dil dominacanta klaso. Olu mustas sempre 
luktar kontre sua deformo en la regnanta spektaklo. 
L'unika limito por partopreno en la tota demokratio dil 
revolucional organizuro esas l’agnosko dil efektiva su- 
proprigo, per omna olua membri, dil koheremeso di 

olua kritiko, koheremeso qua devas esar pruvata en la 
kritikala teorio ipsa ed en la relato inter olu e politikal 
agado. 

Kande la sempre kreskanta realigo di kapitalist alieno 
ye omna niveli, per igar sempre plu desfacila ke 
laboristi rikonocez e nomez sua propra mizero, donas a 
li l’alternativi refuzar omna lia mizero, o nule refuzar, la 
revolucional organizuro saveskez ke olu ne plus povas 
kombatar alieno per alienata formi. 

La proletariala revoluciono tote dependas del necesajo 
ke, unesmafoye, esas teorio kom l’intelekto di homala 
praktiko qua mustas esar rikonocata e vivata dal amasi 
de homi. Olu postulas ke laboristi divenez dialektikisti 
e praktikez to quon li pensas; do olu demandas de homi 
sen qualeso multe plu multe kam la borgezala 
revoluciono demandis del kapabla homi quin olu 
delegis por facar olua laboro: nam la partal ideologiala 
koncio konstruktita da parto dil borgezala klaso 
fondesis sur ca centrala parto dil sociala vivo, 
l'ekonomio, per qua ca klaso ja regnis. Ica developo 
ipsa di klaso-socio til organizo di ne-vivo do duktas la 
revolucionala projeto videble divenar to quon olu ja 
esencale esis. 

Revolucionala teorio nun esas l'enemiko di omna 
revolucional ideologio, ed olu savas ke olu esas to. 

V. tempo ed historio 


“O jentilhomi, vivo esas kurta... 
E se ni vivas, ni vivas por fular reji.” 
—Shakespeare, Henry IV 

Homo, “la negant ento qua esas nur segun quante lu 
supresas Eso”, esas identa a tempo. La proprigo da 
homo di sua propra naturo esas anke lua sizo dil 
developo dil universo. “Historio ipsa esas reala parto di 
naturala historio, dil transformo di naturo aden la 
homo” (Marx). Inverse, ica “naturala historio” havas 
nul altra efektiv existo ecepte per la procedo di homala 
historio, l'unika vidpunto de qua on povas vidar ica 
historiala toteso, simile al moderna teleskopo, la povo 
di qua igas on kapabla vidar tra tempo la foriranta 
nebulosi ye la periferii dil universo. Historio sempre 
existis, ma ne sempre per olua historiala formo. La 
tempaligo dil homo, quale efektigata dal mediaco di 
socio, egalas la homaligo di tempo. La nekoncia movo 

di tempo manifestas su e divenas vera en historiala 
koncio. 

La propra historiala movo, quankam ankore celata, 
komencas en la lenta e nesentebla formaco di “la reala 
naturo dil homaro”, ica “naturo genitita en homala 
historio — en l'ago genitar homala socio”, ma la socio 
qua lore dominacas tekniko e linguo, se olu ja esas la 
produkturo di olua propra historio, nur koncias pri 
perpetua prezento. Omna savo, restriktit al memoro di 
le maxim evoza, sempre portesas da le vivanta. Nek 
morto nek genito komprenesas kom lego di tempo. 
Tempo restas senmova, quale inkluzata spaco. Kande 
plu komplexa socio rikonoceskas tempo, olua tasko 
esas prefere negar olu, pro ke olu vidas en tempo ne to 
quo pasas, ma to quo rivenas. Senmova socio organizas 
tempo segun sua nemediat experienco pri naturo, en la 
modelo di ciklala tempo. 

Ciklala tempo ja dominacas l'experienco di nomadi, 
pro ke li trovas la sama repetanta kondicioni ye singla 
etapo dil vagado. Hegel remarkas ke “la vagado di 
nomadi esas nur formala, pro ke olu limitizesas ad 
uniforma spaci”. La socio qua, lokale fixigita, donas a 
spaco aranjuro di individualigita loki, talmaniere esas 
limitizit en ta lokalizo. La tempala riveno a simila loki 

nun esas la pura riveno di tempo al sama loko, la 
repetado di gesto-serio. La movo de rurala nomadismo 
a sedentaria agrokultivado esas la fino di ociema e 
senkontena libereso, la komenco di laboro. L’agrala 
produkto-modo, dominacata dal ritmo dil sezoni, 
generale esas la bazo di tote developita ciklala tempo. 
Eterneso en ica tempo esas interna: olu esas hike la 
riveno di lo sama. Mito esas l’unesala konstrukto di 
penso qua garantias la tota kosmal ordino cirkum 
l’ordino ja facita da ca socio en olua bordi. 

La proprigo di tempo, la produkto dil homaro per 
homala laboro, developesas en socio separata aden 
klasi. La povo qua konstitucis su sur la skarseso dil 
socio di ciklala tempo, la klaso qua organizas ica 
sociala laboro e proprigas olua limitizat eceso-valoro, 
anke proprigas la tempal eceso-valoro di olua organizo 
di sociala tempo: nur olu posedas la ne-inversigebla 
tempo di le vivanta. La richeso qua povas koncentresar 
nur en la manui dil regnanti por esar spensata por 
luxoza festi egalas disipo di historiala tempo ye la 
surfaco di socio. Nur la posedanti di historial eceso- 
valoro havas la savo e juo pri real experiencat eventi. 
Ica tempo, separata del kolektiv organizo di tempo qua 
dominacas la repetiva produkto dil bazo di sociala vivo, 
fluas super sua propra senmova socio. To esas la tempo 
di aventuro e milito, kande la mastri di ciklala socio 
persequas lia personala historii; to anke esas la tempo 

qua venas per la lukti kontre stranjera socii qua 
perturbas la nechanjebla social ordino. Ergo, historio 
venas koram homi kom ulo stranjera, kom to quon li 
ne volis e kom to kontre quo li supozabis su protektata. 
Ma per ica cirkum-iro anke retrovenas la negativa 
desquiteso dil homo, qua genitas omna developo qua 
(tempale) dormeskabis. 

Ciklala tempo ipsa esas tempo sen konflikto. Ma en ica 
infanteso di tempo la konflikto instalesas: historio 
unesme luktas por esar historio en la praktikal agado 
dil mastri. Ica historio neprofunde kreas ulo ne- 
inversigebla; olua movo konstitucas la tempo ipsa quan 
olu exhaustas en la ne-exhaustebla tempo di ciklala 
socio. 

La “kolda socii” esas ti qui extreme lentigas lia parto di 
historio; ti qui mantenas en duriv equilibro lia konflikti 
kontre la naturala ed homal cirkumajo e lia interna 
konflikti. Se l’extrema diverseso dil institucuri 
establisita por ita skopo atestas la plastikeso dil auto- 
kreo di homala naturo, ca atesto evidente aparas nur 
por l’extern observanto, por l'etnologiisto retrovidante 
de historiala tempo. En omna ta socii, definitiva 
strukturo exkluzas chanjo. L'absoluta konformigo dil 
existanta sociala praktiko, a qui omna homala posiblesi 

sempre identifikesas, havas nul altra externa limito 
ecept la timo retrofalar aden senform animaleso. Hike, 
por restar homala, homi mustas restar lo sama. 

La nasko di politikala povo — qua semblante relatas la 
lasta granda teknikala revolucioni, ex., fero-fuzo, ye la 
komenco di periodo qua experiencos nula plusa granda 
chanjo til l’acenso di moderna industrio — anke esas 
l’instanto dil unesma dissolvo dil ligili di parenteso. De 
lore, la sucedo di generacioni ekiras la domeno di pure 
naturala ciklaleso por divenar ordinit evento, sucedo di 
povi. Ne-inversigebla tempo esas la tempo di ta qua 
regnas; e dinastii esas olua unesma mezurilo. Skribo 
esas olua armo. Per skribo, linguo atingas sua tota 
nedependanta realeso di mediaco inter koncii. Ma ca 
nedependo esas identa al generala nedependo di 
separata povo kom la mediaco qua konstitucas socio. 
Kun skribo aparis koncio qua ne plus portesas e 
transmisesas en la nemediata relato di le vivanta: 
nepersonala memoro, qua esas la memoro dil 
administro di socio. “Skribaji esas la pensaji dil Stato; 
Parkivi di olua memoro” (Novalis). 

La kroniko esas l'expresuro dil ne-inversigebla tempo 
di povo, anke l’utensilo qua mantenas voluntanta 
progreso di ta tempo per enregistragar olua antea traci, 

nam ica temp-ordino tendencas krular pro la forteso di 
singla partikulara povo; retrofalante aden l’indiferent 
oblivio di ciklala tempo, Punika tempo konocata dal 
amasi de rurani qui, en la krulo di imperii e lia 
kronologii, nultempe chanjas. La posedanti di historio 
pozis senco en tempo: sinso qua esas anke senco. Ma ca 
historio desfaldas su e perisas aparte; olu livas la 
fundamentala socio nechanjebla, nam olu esas precize 
to quo restas separata del komuna realeso. Talmaniere 
la historio dil Oriental imperii venas a ni kom historio 
di religii: ta kronologii, qui falabis aden ruini, livis nur 
la semblante autonoma historio dil iluzioni qui 
envelopis oli. La mastri qui retenis la privata proprieto 
di historio, protektata da mito, ipse retenis olu unesme 
per la moyeno di iluziono. En Chinia ed Egiptia, li 
longatempe havis monopolo pri la nemortiveso dil 
anmo; simile, lia unesme agnoskata dinastii esas 
l’imaginal aranjo dil pasinto. Ma ca iluzionigiva posedo 
dil mastri anke esis la nura posibla posedo, tainstante, 
di komuna historio e di lia propra historio. La 
plugrandigo di lia efektiva historiala povo kuniris 
vulgarigo di iluzionigiva mitala posedo. To omna 
konsequas del simpla fakto ke, irge quante la mastri 
pleis la rolo mitale garantiar la permananteso di ciklala 
tempo (quale en la sezonala ritui facita dal Chiniana 
imperiestri), tante li ipsa atingis relativa liberigo de 
ciklala tempo. 

La sika, ne-explikata kronologio quan deigita povo 
parolis a sua servisti (esar komprenata nur kom teral 
exekuto dil imperi dil mito) destinesis esar vinkata e 
divenar konciata historio; ma lo bezonis reala 
partopreno en la historio experiencata da granda amasi 
de homi. De ta praktikala komuniko inter ti qui 
rikonocis su kom posedanti di partikulara prezento, qui 
experiencis la quantesala richeso di eventi, quale lia 
propra agado e la loko quan li habitis — lia tempo — 
naskis la generala linguo di historiala komuniko. Ti 
por qui ne-inversigebla tempo existas deskovras ibe e 
lo memorinda e la minaco di oblivio: “Herodotos di 
Halikarnassos prizentas hike la rezulti di sua inquesto, 
por ke tempo ne abolisez la labori di homi...” 

Rezonar pri historio esas, nesepareble, rezonar pri povo. 
Grekia esis ta instanto kande povo ed olua chanjo 
unesme diskutesis ed intelektesis, la demokratio dil 
mastri dil socio. To esis l’inversigo dil kondicioni 
experiencata dal despotala stato, ube povo nultempe 
quitigas ecepte kun su, en la ne-acesebla obskureso di 
olua maxim koncentrata punto: per la palacala 
revoluciono, la suceso o falio di qua on ne darfas 
diskutar. Tamen, la partigita povo dil Greka stati 
existis nur en la spenso di sociala vivo, la produkto di 
qua restis separata e senmova en la sklavo-klaso. Nur ti 

qui ne laboras vivas. La principo dil separo qua interne 
fondis singla Greka stato esis externigit en la separeso 
di oli ed en la lukto por l’exploto dil stranjer urbi. 
Grekia, qua revabis pri universala historio, faliis unigar 
su koram l’invado; mem faliis unigar la kalendarii di 
sua nedependant urbi. Historiala tempo koncieskis en 
Grekia, ma ne pri su. 

Pos la desaparo dil lokale favoranta kondicioni 
konocata dal Greka stati, la regreso di Ocidentala 
historiala penso ne akompanesis da ri-establiso dil 
anciena mital organizuri. En l'inter-shoki dil populi dil 
Mediteraneo, en la formaco e krulo dil Romana stato, 
mi-historiala religii aparis qui divenis fundamental 
elementi dil nova tempo-koncio, e divenis homarmaro 
por separata povo. 

Monoteistala religii esis la konceso inter mito ed 
historio, inter ciklala tempo ankore dominacanta 
produkto e ne-inversigebla tempo en qua populi inter- 
shokas Puna l’altra e rikonstitucas su. La religii 
genitita da Judaismo esas l’abstrakt universal agnosko 
di ne-inversigebla tempo qua esas demokratiigita, qua 
aceptas omnu, ma nur en lo iluziona. Tempo esas tote 
orientizit ad un ultim evento: “La rejio di Dio 
proximeskas.” Ita religii naskis en la tero di historio, ed 

establisesis ibe. Ma li restas ibe radikale opozante 
historio. Mi-historiala religio establisas qualesala 
departo-punto en tempo (la nasko di Kristo, la flugo di 
Mohamed), ma olua ne-inversigebla tempo — 
introduktante efektiv akumulo qua en Islam aparas 
kom vinko, od en la Kristanismo dil Reformo kom 
plugrandigo di kapitalo — fakte inversigesas en 
religiala penso kom quaza konto adretroe: la varto, en 
tempo diminutanta, por aceso al altra reala mondo, la 
varto por la fina Judicio. Eterneso venas ek ciklala 
tempo. Olu esas lo ultra. Olu esas l'elemento qua 
diminutas la ne-inversigebleso di tempo, qua supresas 
historio en historio ipsa, per pozar su ye l'altra latero di 
tempo ne-inversigebla kom pura puntal elemento aden 
qua ciklala tempo eniras ed abolisesas. Bossuet itere 
dicas: “E per la moyeno dil paso di tempo, ni eniras 
aden l’eterneso qua ne pasas.” 

La Mezepoko, ta nekompletigita mitala mondo qua 
havis sua perfekteso exter su, esas l'instanto kande 
ciklala tempo, qua ankore regnas la plu granda parto di 
produkto, advere derodesis da historio. Ula ne- 
inversigebla tempaleso esis rikonocat individuale da 
omnu, en la sucedo dil vivo-etapi, en vivo konsiderata 
kom voyajo, paso sen riveno a mondo di qua la 
signifiko esas altraloke: la pilgrimanto esas la homo 
qua venas ek ica ciklala tempo por aktuale divenar la 
voyajanto qua singlu simbolale esas. Personala 

historiala vivo sempre trovas sua parfino en la domeno 
di povo, per partoprenar lukti di povi o lukti por povo; 
ma la ne-inversigebla tempo di povo partigesas 
senfine, sub la general unigo di orientizita tempo dil 
Kristan epoko, en mondo di armizita fido, ube la ludo 
dil mastri turnas cirkum fideleso e la defio kontre 
debita fideleso. Ita feudala socio, qua naskis del 
renkontro di “l'organizo-strukturo dil vinkant armeo 
developite dum la vinko” e la “produktiva forci trovata 
en la vinkita lando” (Germana ideologio, Marx) — e 
necesesas inkluzar inter l'organizo di ta produktiva 
forci lia religiala linguo — dividabis la dominaco di 
socio inter l'Eklezio e stato-povo, suafoye subdividita 
aden la komplexa relati di suvereneso e vasaleso en ed 
inter rurala domeni ed urbala komoni. En ica diverseso 
di posibla historiala vivo, la ne-inversigebla tempo qua 
senkoncie forportis la profunda socio, la tempo vivata 
dal borgezaro en la produkto di komercaji, la fondo e 
kresko di urbi, la komercala deskovro dil Tero — la 
praktikal experimento qua por sempre destruktas 
omna mital organizo dil kosmo — ta ne-inversigebla 
tempo lente revelis su kom la nekonocata laboro di 
tempo, kande faliis la grand oficala historial entraprezo 
di ca mondo: la Kruco-militi. 


138 


Dum la dekado dil Mezepoko, la ne-inversigebla tempo 
qua invadas socio sentesas dal koncio ligita al anciena 
stando, en la formo di obsedo pri morto. To esis la 

melankolio di dissolvanta mondo, la lasta mondo en 
qua la sekureso di mito ankore equilibras historio; e 
pro ca melankolio omna terala kozi movas nur vers 
dekado. La granda revolti dil Europana rurani anke esis 
lia esforco respondar al historio qua violente arachas li 
del patriarkala dormo quan la feudala tutelo 
garantiabis. To esas la milyarist utopio pri la terala 
realigo di paradizo, ube to quo esis ye l'origino di mi- 
historiala religio retrovenas al avanajo, kande Kristana 
komoni, quale la Judala mesianismo de qua oli venabis, 
respondis al lora trubli e desfortunaji, vartis la proxima 
realigo dil rejio di Deo, e talmaniere mixis elemento di 
anxio e subverso aden anciena socio. Kristanismo, 
partoprenante la povo dil imperio, negis to quo 
tatempe restis de ta espero kom simpla superstico; to 
esas la signifiko di ta arkitipo di omna modern apologii, 
la afirmo di santa Augustin ke l’instalit Eklezio ja 
longatempe esabis ita rejio pri qua on parolabis. La 
sociala revolto dil milyarista ruranaro naturale 
definesas unesme e precipue kom deziro destruktar 
l'Eklezio. Ma milyarismo developis su en la historiala 
mondo, e ne en la domeno di mito. La moderna 
revolucional esperi ne esas la senraciona konsequi dil 
religiala pasiono di milyarismo, quale Norman Cohn 
supozas montrir en La Persequo dil milyaro. Tote 
kontree, esas milyarismo, revolucionala klaso-lukto 
parolante lastafoye per la linguo di religio, qua ja esas 
moderna revolucionala tendenco ankore mankanta la 
koncio esar nur historiala. La milyaristi mustis vinkesar 

pro ke li ne povis rikonocar la revoluciono kom lia 
propra entraprezo. La fakto ke li vartis externa signo 
dil decido di Deo por agar esas l’ideologiala korolario 
di praktiko en qua la revoltanta rurani sequas 
direktanti de exter lia propra grupi. La rurano-klaso ne 
povis atingar justa koncio pri la funciono di socio e pri 
la maniero direktar sua propra lukto; pro ke olu 
mankis ita kondicioni di uneso en sua ago ed en sua 
koncio, olu expresis sua projeto e militis segun 
l’imajari dil terala paradizo. 

La nova posedo di historiala vivo, la Renesanco qua 
trovis sua pasinto e sua legitimeso en antiqueso, 
kunportis joyoza rupto di eterneso. Olua ne- 
inversigebla tempo esas to dil infinit akumulado di 
savo, e la historiala koncio qua rezultas del experienco 
di demokratala socii e la forci qui ruinas oli 
rikomencas, per Machiavelli, l'analizo di sekularigita 
povo, dicas lo olime nedicebla pri la stato. En 
l'ebulianta vivo dil Italiana urbi, en l'arto di festi, vivo 
konocesas kom juo di tempo-paso. Ma ca juo pri la 
paso esis ipse tempala. La kansono da Laurent de 
Medici, qua Burckhardt konsideras esar expresuro dil 
“spirito ipsa dil Renesanco”, esas la panegiro quan ica 
frajila historiala festino enuncis por su ipsa: “Quante 
bela esas yuneso—quante rapide olu foriras.” 

La sencesa movo por monopoligo di historiala vivo dal 
Stato dil absoluta monarkio, sorto de transformo vers 
la tota dominaco dal borgezala klaso, montras en olua 
vereso to quo esas la nova ne-inversigebla epoko dil 
borgezaro. La borgezaro ligesis a  laboro-tempo 
unesmafoye liberigita de lo ciklala. Laboro divenis, per 
la borgezaro, laboro qua transformas historiala 
kondicioni. La borgezaro esas l'unesma dominacanta 
klaso por qua laboro esas valoro. E la borgezaro qua 
supresas omna privilejo, qua ne rikonocas irga valoro 
ne derivata del exploto di laboro, juste facas identa a 
laboro sua propra valoro kom dominacanta klaso, e 
facas ek la progreso di laboro sua propra progreso. La 
klaso qua akumulas komercaji e kapitalo kontinue 
modifikas naturo per modifikar laboro ipsa, per 
deskatenizar olua produktiveso. Omna sociala vivo esis 
ja koncentrit en l'ornamentala povreso dil korto, 
ornivo por la kolda statal administraro qua kulminis en 
“la mestiero di rejo”: ed omna partikulara historiala 
libereso mustas konsentar ad olua vinko. La feudala 
libereso dil ne-inversigebla tempo-ludo konsumesis en 
lia ultima perdita batalii, en la militi dil Fronde' o la 
revolto dil Skoti por Charles Edward. La mondo 
chanjesis ye sua bazo. 


* Interna militi en Francia. 

La triumfo dil borgezaro esas la triumfo di profunde 
historiala tempo, pro ke olu esas la tempo di 
ekonomiala produkto qua permanante transformas 
socio del bazo til la somito. Tam longe kam agrala 
produkto restas kom la chefa laboro, la ciklala tempo 
qua restas ye la bazo di socio nutras la mixita forci di 
tradiciono, qua lentigas la movo. Ma la ne-inversigebla 
tempo dil borgezal ekonomio extirpis ica restaji tra la 
tota mondo. La historio qua til lore aparabis kom 
Punika movemento di individui e dil regnanta klaso, e 
do skribita kom historio di eventi, nun intelektesas 
kom la generala movemento, ed en ica severa 
movemento, individui sakrifikesas. Historio qua 
deskovras sua bazo en politikal ekonomio nun savas 
pri l’existo di to quo esabis olua senkoncio, ma qua 
nihilominus ankore restas la senkoncio quan olu ne 
povas tirar aden la lumo. Esas nur ica blinda pre- 
historio, nova fataleso quan nulu dominacas, quan la 
merkato-ekonomio demokratigis. 

La historio en omna profundaji di socio tendencas 
perdesar ye la surfaco. La ne-inversigebla triumfo di 
tempo anke esas olua metamorfoso aden la tempo di 
kozi, pro ke larmo di olua triumfo esis precize 
amasala produkto di kozi, segun la legi dil komercajo. 
Do la chefa produkturo quan ekonomiala developo 

movis de luxoza skarseso til nuna komuna konsumajo 
esas historio, ma nur kom la historio dil abstrakta movo 
di kozi dominacanta omna qualesala parti di vivo. 
Kontre ke plu frua ciklala tempo suportabis sempre 
kreskanta porciono di historiala tempo vivata da 
individui e da grupi, la ne-inversigebla tempo- 
dominaco di produkto tendencos a sociale nihiligar ica 
vivata tempo. 

Talmaniere la borgezaro konocigis da socio ed impozas 
a socio ne-inversigebla historiala tempo, ma olu refuzis 
uzo di olu da socio. “Esis historio, ma ne plus” (Mizero 
di filozofio, Marx), pro ke la klaso dil posedanti dil 
ekonomio, qua ne povas separar su de ekonomiala 
historio, anke mustas represar kom nemediata minaco 
irga altra ne-inversigebla uzo di tempo. La 
dominacanta klaso, konstitucita ek specalisti pri la 
posedo di kozi, qui esas li ipsa, per la posedo di kozi 
mustas ligar sua fato al manteno di ca realigita 
historio, al permananteso di nova nemovebleso en 
historio. Unesmafoye la laboristo, ye la bazo di socio, 
ne esas materiale stranjer ad historio, nam nun esas per 
olua bazo ke socio ne-inversigeble movas. Per la 
postulo vivar la historiala tempo quan olu facas, la 
proletariaro trovas la simpla ne-obliviebla centro di sua 
revolucionala projeto; e singla til nun sensucesa 
esforco efektigar ica projeto markizas posibla departo- 
punto por la nova historiala vivo. 

La ne-inversigebla tempo dil borgezaro, mastro di 
povo, unesme prizentas su per sua propra nomo, kom 
absolut origino, la yaro un del republiko. Ma la 
revolucional ideologio di generala libereso qua 
destruktabis l’ultima restaji dil mital organizo di valori, 
ed omna tradicionala regulizo di socio, ja revelabis la 
vera volo quan olu kostumizabis segun la Romana 
modo: generaligita libereso di komerco. Komercajo- 
socio, lore deskovrante ke olu mustas rikonstruktar la 
pasiveso quan olu mustis fundamentale sukusar por 
establisar sua propra pura regno, “trovas en 
Kristanismo, kun olua kulto dil abstrakta homo..., la 
maxim konvenanta religiala formo” (Das Kapital, 
Marx). La borgezaro lore konkluzis interkonsento kun 
ica religio, interkonsento anke expresita per la prizento 
di tempo: olua propra kalendario abandonita, olua ne- 
inversigebla tempo retrodonita por esar modlita segun 
la Kristan epoko, la sucedo di qua olu durigas. 

Per la developo di kapitalismo, ne-inversigebla tempo 
esas mondale unigita. Universala historio realigesas, 
nam la tota mondo unigesas sub la developo di ca 
tempo. Ma ca historio, qua esas samtempe sama 
omnaloke, ankore esas nur l'intra-historiala refuzo di 
historio. Olu esas la tempo di ekonomiala produkto, 


107 


tranchita aden egal abstrakta fragmenti, qua 
manifestas su tra la tota planeto kom la sama dio. 
Unigita ne-inversigebla tempo esas la tempo dil 
mondala merkato, e korolario dil mondala spektaklo. 

La ne-inversigebla tempo di produkto esas unesme la 
mezurilo di komercaji. Ergo, la tempo qua oficale 
asertas su al toteso dil mondo kom la generala tempo 
dil socio, signifikante nur la partikular interesanti qui 
konstitucas olu, esas nur un partikulara tempo. 

VI. spektaklala tempo 


“Ni havas nulo por ni ecepte tempo, quan mem ti 

qui ne havas hemo povas juar.” 
—Baltasar Graciàn, Oraculo Manual y Arte de 
Prudencia (Oraklo-Manulibro e l' Arto di 
Prudenteso) 

La produkto-tempo, la komercajo-tempo, esas infinit 
akumulado di egal intervali. Olu esas l’abstraktigo di 
ne-inversigebla tempo, omna segmenti di qua mustas 
pruvar per la horlojo sua quantesal egaleso. Ica tempo 
esas, en omna olua efektiva realeso, to quo olu esas per 
sua kambiebla karaktero. Esas en ica sociala dominaco 
dil tempo-komercajo ke “tempo esas omno, homo esas 
nulo; lu esas admaxime la kadavro di tempo” (La 
Mizero di filozofio, Marx). Olu esas devalorata tempo, la 
tot inversajo di tempo kom “feldo di homala developo”. 

La generala tempo di homala nedevelopo anke existas 
en la komplemental elemento di konsumebla tempo qua 

rivenas al omnadia vivo di socio, de ca determinita 
produkto, kom pseudo-ciklala tempo. 

Pseudo-ciklala tempo esas fakte nur la konsumebla 
travestio dil komercajo-tempo di produkto. Olu 
kontenas l’esencala traiti di kambiebla homogen unaji 
e la supreso dil qualesala dimensiono. Ma esante la 
laterala produkturo di ca tempo destinata por la 
tardeso dil konkret omnadia vivo — e la manteno di ca 
tardeso — olu trovas su charjata per pseudo-valorizi e 
mustas aparar kom serio de false individualigit 
instanti. 

La pseudo-ciklala tempo esas to dil konsumo di 
modern ekonomiala travivo, augmentita travivo, ube 
omnadia vivo restas privacata de decido e submisesas, 
ne plus al natural ordino, ma al pseudo-naturo 
developita en alienata laboro; do ica tempo tote 
naturale trovas l'anciena ciklala ritmo qua guvernis la 
travivo di pre-industriala socii. Pseudo-ciklala tempo 
samtempe fondesas sur la naturala traci di ciklala 
tempo e kompozas nova homologa kombinuri: dio e 
nokto, semanala laboro e repozo, la riveno di vakancala 
periodi. 

Pseudo-ciklala tempo esas tempo transformita da 
industrio. La tempo qua havas sua bazo en produktar 
komercaji esas ipse konsumebla komercajo, qua dum la 
dissolvo-fazo dil ancien unesala socio kombinas to 
omna quo antee esis distingata kom privata vivo, 
ekonomiala vivo, politikala vivo. Omna konsumebla 
tempo di moderna socio traktesas kom la kruda 
materio por nova e diversa produkturi impozat al 
merkato kom sociale organizita  tempo-uzo. 
“Produkturo ja existant en formo apta por konsumo 
povas, tamen, suafoye divenar la kruda materio por 
nova produkturo” (Das Kapital, Marx). 

En la maxim developita sektoro, koncentrita 
kapitalismo orientizas su por vendar “tote equipata” 
tempo-bloki, singla de qui konstitucas un unigita 
komercajo, qua inkluzas plura multspeca komercaji. 
Talmaniere, en l'expansant ekonomio di “servi” e 
libertempo, la pago-formulo kalkulas “omno 
inkluzata”, por spektaklala lojo, grupala pseudo-voyaji 
por vakanci, la suskripti a kulturala konsumo, e la 
vendo di sociemeso ipsa por “ecitanta konverso” e por 
“renkontrar famozi”. Ica sorto de  spektaklala 
komercajo, qua evidente povas vendesar nur segun 
l’augmentita skarseso dil relatanta realesi, anke 

evidente esas inter la chefa vari dil vendo-modernigo, 


kredite pagebla. 

Konsumebla pseudo-ciklala tempo esas spektaklala 
tempo, samtempe kom la tempo dil konsumo di imaji, 
en streta senco, e kom l’imajo dil konsumo di tempo, 
en plu larja senco. La tempo dil konsumo di imaji (la 
medio di omna komercaji) nesepareble esas e la feldo 
ube la moyeni dil spektaklo tote exercesas e la skopo 
quan ta moyeni prizentas, la loko e l’epitomo di omna 
partikulara konsumo. On savas ke la tempo-sparo 
sempre serchata da moderna socio — sive per la 
rapideso di transporto sive per l'uzo di supi en bidoni 
— pozitive tradukesas por la homi di Usa aden la fakto 
ke li spektas la televiziono diale inter tri e sis hori, 
meznombre. Pri la social imajo dil tempo-konsumo, olu 
exkluzive dominacesas da instanti di liber-tempo e da 
vakanci, instanti reprezentata ye disto e definata kom 
dezirinda, quale omna spektaklala komercajo. Ica 
komercaji explicite prizentesas kom l’instanti di vera 
vivo, la ciklala riveno di qui on devas guatar. Ma en ica 
instanti ipsa, asignat a vivo, itere esas la spektaklo qua 
donas su por videsar e riproduktesar ye plu intensa 
grado. To quo reprezentesas kom reala vivo revelas su 
esar nur vivo plu reale spektaklala. 

Ica epoko, qua montras sua tempo a su kom esante 
esencale la hastoza riveno di multa festi, anke esas 
epoko sen festo. To quo esabis, en ciklala tempo, 
l’instanto di partopreno di komuneso en la luxoza 
spenso di vivo, esas neposibla en socio sen komuneso e 
sen luxo. Kande olua vulgarizita pseudo-festi, parodii 
di dialogo e donaco, incitas eceso en ekonomiala 
spenso, oli nur retroduktas la decepto sempre 
kompensata dal promiso di nova decepto. La tempo di 
moderna travivo mustas, en la spektaklo, plu grande 
fanfaronar su segun la redukto di uzo-valoro. La 
realeso di tempo remplasesas da reklamar tempo. 

Kontre ke la konsumo dil ciklala tempo di anciena socii 
inter-akordis la reala laboro di ta socii, la pseudo- 
ciklala konsumo dil developit ekonomio kontredicas 
Pabstrakta ne-inversigebla tempo di olua produkto. 
Kontre ke ciklala tempo esas la tempo dil senmov 
iluziono, vivat en realeso, la spektaklala tempo esas la 
tempo dil realeso transformata, iluzione vivata. 

To quo esas sempre nov en la procedo di produktar 
kozi ne trovesas en konsumo, qua restas nulo ecepte 
plugrandigita repeto di lo sama. Pro ke mortinta laboro 

duras dominacar vivanta laboro, en spektaklala tempo 
la pasinto dominacas la prezento. 

Kom altra latero dil nesufico di generala historiala 
vivo, individuala vivo ne ja havas historio. La pseudo- 
eventi precipitata aden la spektaklala dramatigo ne 
videsas da ti qui konoceskas pri oli; pluse, oli perdas su 
en olia precipitoza remplaso en la bufo di singla pulso 
dil spektaklala mashinaro. Altralatere, to quo esis 
aktuale vivata tote ne relatas l’oficala ne-inversigebla 
tempo di socio, ed esas tote kontrea al pseudo-ciklala 
ritmo dil konsumebla laterala produkturo di ta tempo. 
Ita individual experienco di separat omnadia vivo 
restas sen linguo, sen koncepto, sen kritikal aceso a sua 
propra pasinto, qua esas nulloke enregistragita. Olu ne 
komunikas. Olu esas miskomprenat ed obliviata por 
favorar la spektaklala falsa memoro dil ne-memorebla. 

La spektaklo, kom nuntempa social organizo dil 
paralizeso di historio e di memoro, dil abandono di 
historio erektita sur la bazo di historiala tempo, esas la 
falsa koncio pri tempo. 


159 


Por duktar laboristi al stando di “libera” produktanti e 
konsumanti di komercigita tempo, l'antea necesajo 

esas la violenta proprigo di lia tempo. La spektaklala 
riveno di tempo nur posibligesis da ca unesma 
exproprio dal produktisto. 

La nereduktebla biologiala parto qua restas en laboro, 
tam multe en la dependo del naturala ciklo di veko e 
dormo kam en l’efekti di ne-inversigebla tempo en la 
dekado di vivo, esas simple acesora relate moderna 
produkto; do, ta elementi neglijesas en l’oficala deklari 
dil produkto-movo, ed en la konsumebla medalii qui 
esas l’acesebla tradukuro di ta sencesa triumfo. 
Senmovebligit en la falsigita centro dil movo di lua 
mondo, la koncio dil spektanto ne plus konocas en sua 
vivo paso vers sua realigo e vers sua morto. Ta qua 
renuncas vivar sua vivo mustas ne plus agnoskar sua 
morto. La reklamo por viv-asekuro nur insinuas ke on 
esas kulpoza mortar sen certigar la regulizo dil sistemo 
pos ica ekonomiala perdajo; e ke the American way of 
death insistas pri sua kapableso mantenar en ica 
renkontro la plu granda parto dil aparaji di vivo. Tra la 
restanta parto dil reklamo-bombardo, oldeskar esas 
tote interdiktata. Omnu demandesas developar 
“yuneso-kapitalo” qua, nur mezvalore uzata, tamen ne 
povas pretendar ganar la duriva e kumulativa realeso 
di financala kapitalo. Ica sociala morto-absenteso esas 
identa al sociala vivo-absenteso. 


* L’ Amerikana maniero mortar. 

Tempo esas la necesa alieno, quale Hegel montris: la 
medio ube la subjekto realigesas per perdar su, ube lu 
divenas altro por divenar la vereso di su ipsa. Ma olua 
kontreajo esas precize la dominacant alieno subisat dal 
produktanto di stranjera prezento. En ica spacal alieno, 
la socio qua ye la radiko separas la subjekto e l'agado 
quan olu furtas de lu unesme separas lu de lua propra 
tempo. La sociale superpasebla alieno esas juste ta qua 
interdiktas e petrigas la posiblesi e danjeri di vivant 
alieno en tempo. 

Sub la semblanta modi qui nihiligas una l’altra e 
rikompozas su sur la frivola surfaco dil kontemplata 
pseudo-ciklala tempo, la granda stilo dil epoko sempre 
esas en to quo guvernesas dal evidenta ma sekreta 
neceseso por revoluciono. 

La naturala bazo di tempo, la sentebla datumi di olua 
paso, divenas homala e social per existar por la homaro. 
La limitizita stando di homala praktiko, laboro en 
divers etapi, esas ta qua til nun humanigis, ed anke 
deshumanigis, tempo, kom ciklala tempo e kom la 
separata ne-inversigebla tempo di ekonomiala 
produkto. La revolucionala projeto di senklasa socio, di 
generaligita historiala vivo, esas la projeto efacar la 

sociala mezuro di tempo, favorante ludala modelo di 
ne-inversigebla tempo por individui e grupi, modelo en 
qua samtempe esas federita nedependanta tempi. Olu 
esas la programo por la tota realigo, meze di tempo, di 
komunismo qua supresas “to omna quo existas 
nedependante del individui” (Germana ideologio, 
Marx). 

La mondo ja posedas la revo di tempo pri qua olu nun 
mustas posedar la koncio por advere vivar olu. 

VII. l’aranjo dil teritorio 


“E ta qua divenas sinioro di socio kustumata libere 
vivar e ne destruktas olu, lu expektez esar 
destruktata da olu, pro ke olu sempre havos kom 
refujeyo por olua revolti la nomo di libereso ed 
olua anciena kustumi, qui nek per longa tempo nek 
per irga benefico ultempe obliviesos. Ed irge quon 
lu facus o provizus, se lu ne forpulsus o dispersus la 
habitanti, li nultempe oblivius ita libereso od ita 
kustumi...” 

—Machiavelli, La Princo 

Kapitalista produkto havas unigita spaco ne plus 
limitizita da externa socii. Ica unigo esas samtempe 
vasta ed intensa procedo di trivialigo. La akumulado di 
amase produktita komercaji por l’abstrakta spaco dil 
merkato, ruptante omna regionala e legala barili ed 
omna korporacionala restrikti dil Mezepoko qui 
mantenis la qualeso di artizanala produkto, anke 
dissolvis l’autonomeso e la qualeso di loki. Ica povo 

homogenigar esas la kanonaro qua faligis omna 
Chiniana muregi. 

Por divenar sempre plu identa a su ipsa, por 
proximeskar tam multe kam posible al senmova 
monotoneso, la libera spaco dil komercajo sempre 
modifikesas e rikonstruktesas. 

Ica socio qua supresas geografiala disto interne 
kolektas disto, kom spektaklala separo. 


168 


Turismo — homala cirkulado konsiderata kom 
konsumo — esas laterala produkturo dil cirkulado di 
komercaji e fundamentale egalas liber-tempo por irar 
vidar to quo esas trivialigita. L'ekonomial aranjo dil 
frequento di diversa loki esas ipse la garantio di lia 
egaleso. La sama modernigo qua forprenis tempo de 
voyajo anke forprenis la realeso di spaco. 

La socio qua formacas omna sua cirkumajo kreis sua 
specala laboro-tekniko sur la konkreta bazo di ca 
taskaro: olua teritorio ipsa. Urbismo esas ica posedigo 
dil natural ed homala medio da kapitalismo qua, 

logikale developanta en tota dominaco, povas e mustas 
nun rikonstruktar la toteso di spaco kom sua propra 
dekoruro. 

On povas expresar — uzante Hegelala termini — la 
kapitalista neceseso satisfacata per urbanismo (kom 
videbla glaciigo di vivo) kom la tota superdominaco di 
“la pacoza ko-existo di spaco” super “la destranquila 
diveno en la sucedo di tempo”. 

Se on devas intelektar omna teknikala forci dil 
kapitalist ekonomio kom funcionanta separi, kaze di 
urbanismo on traktas l'equipo di olia generala bazo, e 
la trakto dil sulo konvenanta por olia uzo; unvorte, la 
tekniko ipsa di separo. 

Urbanismo esas la moderna realigo dil ne-interruptata 
tasko qua protektas klaso-povo: la manteno dil 
atomigo dil laboristi quan l'urbala produkto-kondicioni 
danjeroze unigas. La sencesa lukto quan on mustas 
facar kontre omna parti di ta renkontro-posibleso 
trovas en urbanismo olua privilejizita feldo. L'esforco 
di omna establisita povi, de pos l'experienci dil Franca 
revoluciono, augmentar la moyeno mantenar ordino en 
la strado tandem kulminas en la supreso dil strado. 

“Per la moyeno di amasala komuniko tra longa disti, 
l’izoleso dil populo pruvesas esar multe plu efektiva 
dominaco-moyeno,” remarkas Lewis Mumford en The 
City in History, deskriptante “mondo nun un-sinsa.” 
Ma la generala tendenco vers izoleso, qua esas la 
realeso di urbanismo, anke mustas kontenar direktata 
ri-integrigo di laboristi segun la projetebla necesaji di 
produkto e konsumo. Integro aden la sistemo mustas 
kunvenar izolat individui kom individui ensemble 
izolata; fabrikerii e kulturo-domegi, vakanco-vilaji e 
“granda domari,” esas specale organizita por la skopo 
di ca pseudo-kolektiveso qua anke akompanas 
l’individuo izolata en la familiala celulo: la generaligit 
uzo dil recevanti dil spektaklala mesajo signifikas ke 
olua izoleso trovesas populizita per dominacant imaji, 
imaji qui nur per lia izoleso ganas lia plena povo. 

Nov arkitekturo, qua dum singla antea periodo 
rezervesis por la kontentigo dil regnanta klasi, 
unesmafoye direte intencesas por la povri. La formala 
mizero e l'imens extenso di ca nova vivo-experienco 
kunvenas de olua amasala karaktero, implikata da ed 
olua voyajo-fino ed moderna konstrukto-kondicioni. 
L'autoritatoza decido, qua abstrakte turnas la teritorio 
aden la teritorio di abstrakto, evidente esas la centro di 
ca moderna kondicioni di konstrukto. La sam 
arkitekturo aparas en omna loko ube l’industrialigo di 


“L'Urbo historiale. 

min developita landi komencas, kom adequata tereno 
por la nova sorto de social existo quan on ibe 
plantacez. La sulio transirata dal kresko dil materiala 
povo di socio, e la tardigo di koncianta dominaco di ca 
povo, montresas tam klare en urbanismo kam en aferi 
pri termo-nukleal armigo od en la nasko-kontrolo (ube 
la posibleso di manipulo di heredeso ja proximeskas). 

La nuna instanto ja esas to dil su-destrukto dil urbala 
medio. L’extenso di urbi aden la ruro, kovrante olu per 
“senform amaso di mi-urbala tisuo” (Lewis Mumford) 
nemediate guvernesas dal imperativi di konsumo. La 
diktatoreso dil automobilo, l’unesma produkturo dil 
unesma fazo di komercal abundo, eniris la feldo per la 
dominaco dil choseo, qua deskonstruktas l’ancien 
urbo-centri ed avancigas sempre kreskanta disperso. 
Samtempe, diversa formi di nekompletigita ri-organizo 
dil urbala stofo efemere koncentras su cirkum 
“distributo-fabrikerii”, qui esas giganta supermarkets“ 
konstruktita sur nuda tereno, meze di parking lots". E 
ca templi di frenezioza konsumo ipse subisas 
centrifugala momento qua retropulsas oli kande oli 
suafoye divenas supercharjata sekundara urbala centri. 
Ma la teknikal organizo di konsumo esas nur avanajo 
dil generala dissolvo qua talmaniere igas l'urbo 
konsumar su ipsa. 


* butikari. 


+ gareyi. 

Ekonomiala historio, qua tote developis cirkum l’urbo- 
ruro opozeso, atingas suceso-etapo qua samtempe 
nihiligas la du termini. La nuna paralizo di tota 
historiala developo, favorante Vunik durigo dil 
nedependanta movo dil ekonomio, facas l'instanto 
kande l'urbo e la ruro desapareskas, ne la superiro di 
olia separo, ma olia samtempa krulo. La reciproka 
paruzo di urbo e ruro, produkturo dil falio dil historiala 
movo per qua l'existant urbala realeso esez vinkata, 
aparas en ica eklektika mixuro de lia deskompozat 
elementi, qui kovras la zoni maxim developata da 
industrialigo. 

Universala historio naskis en l'urbi, e divenis majora 
per la konkluziva vinko dal urbo kontre la ruro. Marx 
konsideras kom un del maxim revolucionala bonaji dil 
borgezaro la fakto ke “olu submisis la ruro al urbo”, la 
aero di qua liberigas. Ma se la historio dil urbo esas la 
historio di libereso, olu anke esis la historio di tiraneso, 
dil statal administro qua dominacas la ruro e l'urbo 
ipsa. L'urbo povus esar nur la lukto-agro por historiala 
libereso, ne olua posedajo. L'urbo esas la medio di 
historio pro ke olu esas e koncentro di sociala povo, 
qua posibligas la historial entraprezo, e koncio dil 
pasinto. Do la nuntempa tendenco destruktar l’urbo 

nur altramaniere expresas la ajorno di subordino dil 
ekonomio ad historiala koncio, la ajorno di unigo dil 
socio ri-aquiranta la povi separata de olu. 

“La ruro juste montras la kontrea fakto, izoleso e 
separo” (Germana ideologio, Marx). L'urbanismo qua 
destruktas l'urbi konstruktas pseudo-ruro, en qua anke 
perdesas la naturala relati dil anciena ruro kom la 
direta (e direte defiata) sociala relati dil historial urbo. 
Esas nova fiktiva ruranaro qua esas ri-kreita dal 
kondicioni dil medio e dal spektaklala dominaco en la 
nun “developita teritorio”: la spacala disperso e la 
limitizita menteso, qui sempre preventis ke la ruranaro 
facez nedependant agado ed asertez su kom historiala 
kreiva povo, itere divenas la karakterizo dil 
produktanti — la movo di mondo quan li ipsa fabrikas 
restas exter lia manui tam multe kam la naturala ritmo 
di laboro por l’agrala socio. Ma kande ica ruranaro, qua 
esis la nemovebla bazo di “orientala despotismo”, e la 
krulo di qua demandis burokratala centraligo, ri-aparis 
kom produkturo dil kondicioni por la kresko di 
moderna statala burokratigo, olua apatio nun mustis 
esar historiale fabrikata e mantenata; naturala nulsavo 
cedas su al organizita spektaklo di eroro. La “nov urbi” 
dil teknologiala pseudo-ruranaro klare markizas en la 
tereno la rupto kun la historiala tempo sur qua oli 
konstruktesis; olia moto povus esar: “Mem hike nulo 
ultempe eventos, e nulo ultempe eventis.” La forci dil 

historial absenteso povis krear sua propra tereno pro ke 
la historio livrenda nur en l’urbi ne ja livresas. 

La historio minacanta ica krepuskulala mondo anke 
esas la forco kapabla submisar spaco a vivata tempo. 
La proletariala revoluciono esas ita kritiko pri homala 
geografio per qua individui e socii konstruktez la loki 
ed eventi proporcionale al proprigo, ne nur di lia 
laboro, ma di lia tota historio. En ica movanta ludo- 
spaco, e per libere selektita varii dil ludo-reguli, 
l’autonomeso dil loko trovesez, sen ri-introduktar 
exkluziva ligo al sulo, e per retro-duktar la realeso dil 
voyajo, e dil vivo komprenata kom voyajo kontenant 
en su ipsa omna sua signifiko. 

La maxim granda revolucional ideo pri urbanismo ne 
ipse esas urbanismala, teknologiala, od estetikala. Olu 
esas la decido tote rikonstruktar la teritorio segun la 
bezoni dil povo dil laboristo-konsilantari, dil kontre- 
statala diktaktoreso dil proletariaro, dil exekuterala 
dialogo. E la povo dil konsilantari, nur efektiva per 
transformar la toteso dil existanta kondicioni, ne povos 
asignar a su min granda tasko se olu volas esar 
rikonocat e rikonocar su en sua mondo. 

VII. nego e konsumo en kulturo 


“Ka ni vivos sat longe por vidar politikala 
revoluciono? Ni, la samtempani di ta Germani? 
Mea amiko, kredez to quon vu volas... Kande me 
judikas Germania per olua nuna historio, vu ne 
objecionez ke omna olua historio esas falsigita e ke 
omna olua nuna publika vivo ne reprezentas la 
reala stando dil populo. Lektez ta jurnali quin vu 
volas, konvinkez vu ke ni ne cesas (e vu koncesos 
ke censuro ne preventos on de cesar) celebrar la 
libereso e nacionala feliceso quan ni posedas...” 
—Ruge (Letro a Marx, marto 1843) 

Kulturo esas la generala feldo di savo, e di reprezenturi 
di lo vivata, en historiala socio separata aden klasi; t.e., 
ita povo di generaligo separate existas kom la separo di 
intelektala laboro e l’intelektala laboro di separo. 
Kulturo separis su del uneso dil mitala socio “kande 
Puniganta povo desaparis de homala vivo e la kontreaji 
perdis lia vivanta relato ed interago e ganis 
autonomeso... (Differenz des  Fichteschen und 

Schellingschen Systems der Philosophie, Hegel, 1801). 
Per ganar nedependo, la kulturo komencas imperialista 
movemento di plurichigar, qua samtempe esas la 
dekado di olua nedependo. La historio qua kreas la 
relativ autonomeso di kulturo, e l’ideologial iluzioni pri 
ca autonomeso, anke expresesas kom la historio di 
kulturo. E la tota vinkanta historio di kulturo esez 
intelektata kom la historio dil revelo di olua nesufico, 
kom marcho vers olua su-supreso. Kulturo esas la loko 
dil sercho por la perdit uneso. En ica sercho por uneso, 
kulturo kom separata feldo koaktesas negar su. 

La lukto inter tradiciono e novigo, qua esas la principo 
di interna developo dil kulturo di historiala socii, 
persequesez nur per la permananta triumfo di novigo. 
Novigo en kulturo, tamen, portesas nur per la tota 
historiala movemento qua, per konoceskar sua toteso, 
tendencas irar ultre sua propra kulturala presupozaji 
ed iras vers l’aboliso di omna separo. 

L'augmento di savo di socio, qua kontenas la 
kompreno di historio kom la bazo di kulturo, prenis de 
su ne-inversigebla savo, expresita dal destrukto di Deo. 
Ma ica “prima kondiciono por omna kritiko” anke esas 
la prim obligo di senfina kritiko. Ube ne plus esas 


* Difero inter la Fichte- ed Schelling-sistemi di filozofio. 

mantenebla konduto-regulo, omna rezulto di kulturo 
avancigas kulturo vers olua dissolvo. Quale filozofio ye 
l’instanto kande olu ganis tot autonomeso, tale irga 
fako qua divenas autonoma mustas krular, unesme 
kom pretendo kohereme explikar la sociala toteso, e 
konkluze mem kom fragmental uzebla metodo en sua 
propra domeno. La manko di raciono di separata 
kulturo esas l'elemento qua kondamnas olu desaparar, 
nam en olu la triumfo di lo racionala ja prizentesas 
kom necesajo. 

La kulturo venas ek la historio qua dissolvis la vivo- 
maniero dil anciena mondo, ma kom separata feldo olu 
ankore esas nur l’inteligenteso e la sentema komuniko 
qui restas partala en partale historiala socio. Olu esas la 
senco di mondo tro min sencoza. 

La fino dil historio di kulturo manifestesas en du 
opozanta lateri: la projeto di olua su-transiro en totala 
historio, e l’organizo di olua manteno kom mortint 
objekto por spektaklala kontemplo. L'una de ita du 
movementi ligis sua fato a sociala kritiko, e l’altra ligis 
sua fato a defensar klaso-povo. 

Singla del du lateri dil fino di kulturo existas en 
unesala modo, e per omna parti di savo e per omna 
parti di sentebla reprezentaji — per to quo esis arto en 
la maxim generala senco. L'unesma kazo opozas la 
akumulo di fragmentala savo, qua divenas ne-uzebla 
pro ke la aprobo dil existanta kondicioni tandem 
mustas renuncar sua propra savo, e la teorio di 
praktiko, qua sole kontenas la vereso di omno per sole 
kontenar la sekretajo pri olia uzo. La duesma kazo 
opozas la kritikala su-destrukto dil olima komuna 
linguo di socio ed olua artificala rikompozo en la 
merkato-spektaklo, l’iluziona reprezento di lo ne- 
vivata. 

Per perdar la komuneso dil mitala socio, la socio 
mustas perdar omna refero ad advere komuna linguo, 
til ke la separo dil ne-agema socio vinkesas da olua 
acenso a reala historiala socio. Arto, qua esabis la 
komuna linguo di sociala ne-ago, konstitucante su kom 
nedependant arto en la moderna senco, imersante ek 
olua unesma religial universo e divenante individuala 
produkto di separata verki, quik konoceskas, kom 
partikulara kazo, la movo qua guvernas la historio dil 
toteso dil separata kulturo. Olua aserto pri nedependo 
esas la komenco di olua dissolvo. 

La fakto ke la linguo di komuniko esas perdita celas to 
quon la moderna movemento di deskompozo di omna 
arto pozitive expresas: olua formala nihiligo. To quon 
ica movemento negative expresas esas la fakto ke 
komuna linguo devas esar trovata — ne plus en 
Punlatera konkluzo qua sempre arivas tro tarde por 
Parto di historiala socio, parolante ad altri pri to quo 
esis vivata sen reala dialogo e konfesante ica manko di 
vivo — en praktiko, qua kunvenas en su ipsa diret 
agado ed olua linguo. La chefa punto esas efektive 
posedar la komuneso di dialogo e di tempo-ludo qui 
esis til nun nur reprezentata dal poeziala-artala verko. 


188 


Kande nedependanta dekadant arto reprezentas sua 
mondo per vivoza kolori, vivo-instanto oldeskas, e ne 
lasas su esar rivivigata per vivoza kolori. Olu povas 
ekvokesar per memoro. La grandeso di arto ne 
apareskas til la falo di vivo. 

La historiala tempo qua invadis arto unesme expresesis 
en la feldo di arto ipsa, komencante dum la Barok 
epoko. Lo baroka esas l’arto di mondo qua perdabis sua 
centro: l’ultima mital ordino agnoskata dal Mezepoko 
en la kosmo ed en terala guvernerio — l’uneso di 
Kristanismo e la fantomo di imperio — falabis. L’arto di 

chanjo mustis portar en su l'efemera principo quan olu 
deskovras en la mondo. Quale dicis Eugenio d'Ors, olu 
selektis “por vivo kontre eterneso”. La teatro e la festo, 
la teatrala festo, esas la dominacanta prodaji dil baroka 
realigo, en qui irga partikular artal expresuro ganas 
signifiko nur per referar al dekoruraro di konstruktita 
loko, a konstrukturo qua mustas esar por olu la centro 
di unigo; e ca centro esas la paseyo enskribita kom 
minacat equilibro en la tot energioza desordino. 
L'importo, ulfoye ecesa, ganita dal koncepto pri lo 
baroka en samtemp estetikala diskuti, reflektas la 
konoco ke artala klasikismo ne plus esas posibla: 
Pesforci qui favoras normiganta klasikismo o neo- 
klasikismo, dum tri yarcenti, esis nur kurt artificala 
konstrukturi qui parolis l'externa linguo dil stato, dil 
tota monarkio o dil revolucionala borgezaro vestizita 
segun la Romana modo. De Romantikismo til Kubismo, 
olu esas  konkluze  nego-arto sempre plu 
individualigata, perpetue rinovigante su til la magrigo 
e tota nego dil artala sfero, qua sequis la generala voyo 
di lo baroka. La desaparo dil historial arto qui esabis 
ligit al interna komuniko di eminentaro, qua havis sua 
mi-nedependanta sociala bazo en la partale ludema 
kondicioni ankore experiencata dal last aristokratari, 
anke reflektas la fakto ke kapitalismo esas l’unesma 
klaso-povo qua konfesas su nudigita de omna 
ontologiala qualeso; e ke olua povo-radiko en la simpla 
direkto dil ekonomio anke esas la perdo di omna 
homala mastreso. La barok ensemblo, qua por artala 

kreado esas ipse longe perdit uneso, trovas su 
ulmaniere en la nuna konsumo dil toteso dil artala 
pasinto. La historiala savo e konoco pri omna arto dil 
pasinto, retrospektive konstitucata kom mondal arto, 
relativigas olu aden mondala desordino qua suafoye 
konstitucas barok edifico ye plu alta nivelo, edifico 
aden qua la produkto ipsa di barok arto ed omna olua 
rinaski mustas absorbesar. L’arti di omna civilizuri e di 
omna epoki povas esar unesmafoye konocata ed 
ensemble admisita. Lo esas “memoro di memoraji” dil 
historio di arto qua, per divenar posibla, anke esas la 
fino dil artala mondo. Esas en ica epoko di muzei, 
kande nul artala komuniko esas posibla, ke omna 
ancien instanti di arto esas egale admisinda, nam nulo 
de oli sufras plu multe pro la perdo di olua partikulara 
komuniko-kondicioni en la nuna generala perdo di 
komuniko-kondicioni. 

Arto en olua dissolvo-epoko, kom negativa movemento 
qua persequas la superiro di arto en historiala socio ne 
ja direte vivata, esas samtempe arto di chanjo e la 
maxim pur expresuro di neposibla chanjo. Quante plu 
grandioz esas olua pretendo, tante plu fora esas olua 
vera realigo. Ica arto esas necese avan-guarda, e 
samtempe ne esas. Olua avan-guardo esas olua 
desaparo. 


132 


191 


Dadaismo e surrealismo esas du flui qui markizis la 
fino di moderna arto. Oli esas, quankam nur per 
partale koncianta maniero, samtempani dil lasta grand 
asalto dil revolucionale proletariala movemento; e la 
falio di ca movemento, qua livis oli inkluzat en la sam 
arto-feldo quan oli deklarabis esar obsoleta, esis la 
fundamentala kauzo di lia senmovigo. Dadaismo e 
surrealismo ambe historiale ligesas ed opozas luna 
l’altra. En ica opozo, qua anke por singla de oli 
konstitucis la maxim serioz e radikala parto dil 
kontributo, aparis linterna nesufico di olia kritiki 
developita da singla de oli nur unlatere. Dadaismo 
volis supresar arto sen realigar olu; e surrealismo volis 
realigar arto sen supresar olu. La kritikala poziciono 
developata dal Situacionisti de pos ta tempo montras ke 
la supreso e la realigo di arto esas neseparebla parti di 
un superiro di arto. 

La spektaklala konsumo qua konservas anciena 
konjelita kulturo, inkluzante la ri-aquirita repeto di 
olua negativa manifesti, necelate divenas en olua 
kulturala parto to quo olu esas en olua toteso: la 
komuniko dil nekomunikebla. L'extrema destrukto di 
linguo trovesas ibe klare rikonocata kom oficala 
bonajo, pro ke olu esas un plusa maniero ostentar 
acepto di nuna stando en qua omna komuniko piache 

deklaresas esar absenta. La kritikala vereso di ca 
destrukto kom la reala vivo di moderna poezio ed arto 
esas evidente celata, nam la spektaklo, qua havas la 
funciono igar ke kulturo obliviez historio, aplikas per la 
pseudo-noveso di modernista moyeni la strategio ipsa 
qua profunde konstitucas olu. Do skolo di nova 
literaturo, qua nur konfesas ke olu kontemplas skripto 
por su ipsa, povas ofrar su kom novajo. Ultre la simpla 
proklamo dil suficanta beleso dil dissolvo di lo 
komunikebla, la maxim moderna tendenco di 
spektaklala kulturo — la tendenco maxim ligit al 
represiva praktiko dil general organizo di socio — 
esforcas rikompozar, per “ensembla laboruri”, 
komplexa neo-artala medio ek la deskompozit 
elementi; precipue per explorar l'integrigo di artala 
forjetaji od estetikal-teknikala hibridi en urbanismo. 
To esas la traduko, ye la nivelo dil spektaklala pseudo- 
kulturo, di ca generala projeto di developita 
kapitalismo, qua intencas rikaptar la separata laboristo 
kom “personaleso bone integrigit aden la grupo”, 
tendenco deskriptita da recent Usana sociologiisti 
(Riesman, Whyte, edc.) Omnaloke esas la sama 
projeto: rikonstruktar socio sen komuneso. 

Kulturo, qua integrale divenis komercajo, anke mustas 
divenar la chefa komercajo di spektaklala socio. Clark 
Kerr, un del maxim progresem ideologiisti di ca 
tendenco, kalkulis ke la komplexa procedo di produkto, 

distributo e konsumo di savo ja akaparas yarale 29% dil 
nacionala produktaro en Usa; e lu previdas ke kulturo 
pleos instiganta rolo en la duesma duimo di ca 
yarcento, pleita dal automobilo dum l’unesma duimo, e 
da fervoyi dum la duesma duimo dil antea yarcento. 

La savaro qua nuntempe duras developar kom la penso 
dil spektaklo justifikas socio sen justifiki, e mustas 
konstitucar su kom generala cienco di falsa koncio. Olu 
esas tote kondicionata dal fakto ke olu ne povas e ne 
volas rikonocar sua propra materiala bazo en la 
spektaklala sistemo. 

La penso ipsa dil social organizo di aparo obskurigesas 
dal generaligita sub-komuniko quan olu defensas. Olu 
ne savas ke konflikto esas ye l’origino di omno en sua 
mondo. La specalisti pri spektaklala povo (povo qua 
esas absolut en olua sistemo di nerespondebla linguo) 
esas absolute koruptata da lia experienco pri desestimo 
e la suceso di ta desestimo, pro ke li trovas ke lia 
desestimo konfirmesas da rikonocar quante advere 
desestiminda esas la spektanto. 

En la specaligita penso dil spektaklala sistemo, nova 
separo di taski eventas dum ke la perfektigo ipsa di ca 

sistemo kreas nova problemi: unlatere, la spektaklala 
kritiko dil spektaklo asumesas da moderna sociologio, 
qua studias la separo nur per la konceptala e material 
instrumenti di separo; altralatere, l'apologio dil 
spektaklo konstitucesas kom penso di ne-penso, kom 
bel oblivio pri historiala praktiko, en la diversa faki ube 
strukturalismo radikizesas. Tamen, la falsa desespero 
di ne-dialektala kritiko e la fals optimismo di pura 
sistemala reklamado esas identa ad obediema pensado. 

La sociologio qua komencas diskutar, unesme en Usa, 
Pexisto-kondicioni genetita dal nuntempa developo, 
quankam kapabla kolektar granda quanto di 
empirikala datumi, ne komprenas la vereso di sua 
propra subjekto, pro ke olu ne trovas en su la kritiko 
imanant en ta subjekto. Konseque, la sincere reformiva 
tendenco di ca sociologio fondesas nur sur etiko, 
komuna raciono, tote senrelata rekurso a mezuro, edc. 
Tala maniero kritikar, pro ke olu ne konocas lo 
negativa ye la kordio di olua mondo, insistas nur pri la 
deskripto di sorto de negativ eceso quan deploreble 
semblas jenar la surfaco dil mondo simile a senraciona 
parazital infesto. Ica indignoza bonvolo, qua mem en 
olua propra indignozeso nur sucesas blamar l'externa 
konsequi dil sistemo, kredas ke olu esas kritikala, 
obliviante l’esencale apologiala karaktero di sua 
presupozi e metodo. 

Ti qui denuncas l’absurdeso o la danjeri di incitar 
disipado en la socio di ekonomial abundo ne 
komprenas pro quo esas disipo. Li negratitudoze 
kondamnas, per la nomo di ekonomiala racionaleso, la 
senraciona gardisti sen qui la povo di ta ekonomiala 
racionaleso krulus. E Daniel Boorstin, exemple, qua en 
The Image deskriptas la komercala konsumo dil Usana 
spektaklo, nultempe atingas la koncepto pri la 
spektaklo, pro ke lu kredas ke lu povas traktar privata 
vivo, o la nociono di “honesta komercajo”, kom ultre la 
dizastroz exajeraji. Lu ne komprenas ke la komercajo 
ipsa legifas, ke la “honest” apliko di ta legi mustas 
donar e la klara realeso di privata vivo ed olua 
konsequanta rikonquesto dal sociala konsumo di imaji. 

Boorstin deskriptas l’ecesaji di mondo qua divenis 
stranjera a ni, kom ecesaji stranjera a nia mondo. Ma la 
“normala” bazo di sociala vivo, a qua lu implicite 
referas dum deskriptar la neprofunda regno di imaji, 
per termini di psikologial ed etikala judiko, kom la 
produkturo di “nia extravagema pretendi”, havas nula 
realeso, nek en lua libro, nek en lua tempo. Pro ke la 
reala homala vivo pri qua Boorstin parolas esas, segun 
lu, en la pasinto, inkluzante la pasinto di religiala 
rezigno, lu ne povas komprenar la tota profundeso di 


* T'Imajo. 

imajo-socio. La vereso di ca socio esas nulo ecepte la 
nego di ca socio. 

Sociologio, qua kredas ke olu povas izolar industriala 
racionaleso qua funcionas separate del tota sociala 
vivo, povas agar til izolar la tekniko di riprodukto e 
transmiso del mondal industriala movemento. 
Talmaniere Boorstin konkluzas ke la stando quan lu 
deskriptas rezultas de desfortunoza ma preske bone 
hazardala renkontro di ecesiva teknologio di imajo- 
disperso kun ecesiv apetito dil nuntempa publiko por 
lo pseudo-sencacionala. Do la spektaklo existas pro la 
fakto ke la moderna homo esas troe la spektanto. 
Boorstin ne komprenas ke la prolifero di prefabrikata 
“pseudo-eventi”, quan lu denuncas, venas ek la simpla 
fakto ke, en la masiva realeso di nuntempa sociala 
vivo, homi ipsa ne experiencas eventi. Esas pro ke 
historio ipsa trairas moderna socio quale fantomo ke ni 
trovas pseudo-historio fabrikata ye omna niveli dil 
konsumo di vivo, por konservar la minacat equilibro di 
nuna glaciigita tempo. 

L'afirmo dil definitiva stabileso di kurta periodo di 
glaciigita historiala tempo esas la nenegebla bazo, 
senkoncie e koncie proklamata, dil nuna tendenco vers 
strukturalista sistemigo. La vidpunto en qua la 

kontrehistoriala pensado di strukturalismo eventas 
esas to dil eterna prezenteso di sistemo qua nultempe 
kreesis e qua nultempe finos. La revo pri la diktatoreso 
di antea nekoncia strukturo sur omna sociala praktiko 
nejuste deduktesas del strukturala modeli developata 
da linguistiko ed etnologio (o mem del analizo dil 
funciono di kapitalismo) — modeli ja nejuste intelektata 
en sua propra kuntexti — nur pro la rapide vinkata 
intelektala pensado di akademiala funcioneri, pensado 
intrinseke envolvit en l’astonata laudo pri l'existanta 
sistemo, qua rezolveme referas omna realeso al existo 
di ta sistemo. 

Por intelektar la “strukturalista” kategorii, esas sempre 
necesa merkar ke tala kategorii, quale en omna 
historiala sociala cienco, expresas existo-formi ed 
existo-kondicioni. Quale on ne aprecias la valoro di 
homo segun lua propra su-koncepto, tale on ne povas 


apreciar — ed admirar — ica partikulara socio per 
aceptar la linguo quan olu parolas a su kom 
nedisputeble vera. “On povas apreciar tala 


transformant epoki nur segun la koncio di ta epoko; 
tote kontree, on mustas explikar koncio per la helpo dil 
kontredicaji di materiala vivo...” — la strukturo esas la 
filio dil nuna povo. Strukturalismo esas pensado 
garantiata dal stato, qua konsideras la nuna kondicioni 
di spektaklala “komuniko” kom totala. Olua maniero 
studiar la mesajo-chifro esas ipse nur la produkturo, e 

la rikonoco, di socio en qua komuniko existas kom 
kaskado di hierarkiala signali. Do, ne esas 
strukturalismo qua pruvas la trans-historiala valideso 
dil socio dil spektaklo; kontree, esas la socio dil 
spektaklo impozante su kom masiva realeso qua 
pruvas la kolda revo di strukturalismo. 

Sendubite, la kritikala koncepto pri spektaklo anke 
povas esar vulgarigita per ula vakua formulo di 
sociologiala-politikala retoriko por abstrakte explikar e 
denuncar omno, e talmaniere servar por defensar la 
spektaklala sistemo. Nam esas evidenta ke nul ideo 
povas duktar ultre existanta spektaklo, ma nur ultre 
l’existant idei pri la spektaklo. Por efektive destruktar 
la socio dil spektaklo, homi qui agas per praktikala 
forco bezonesas. La kritikala teorio pri la spektaklo 
esas vera nur per unigar su kun la praktikala fluo di 
nego en socio; ed ica nego, la rikomenco dil 
revolucionala klaso-lukto, koncieskos su per developar 
la kritiko pri la spektaklo, qua esas la teorio pri olua 
reala kondicioni, pri la praktikala kondicioni di nuna 
opreso, e to quo anke revelas la sekretajo di to quon 
olu povas esar. Ica teorio ne expektas miraklo del 
laboristo-klaso. Olu expektas nova formuligo e 
Pagnosko ke proletariala postulaji esez longa tasko. 
Por artificale distingar teoriala lukto e praktikala lukto 
(nam quale hike definita, la formuligo ipsa e komuniko 
di tala teorio ne povas esar konceptata sen rigoroza 

praktiko), esas certa ke l’obskura e desfacila voyo di 
kritikala teorio anke mustos esar parto dil praktikala 
movemento ye la skalo di socio. 

Kritikala teorio mustas esar komunikata per sua propra 
linguo. To esas la linguo di kontredico, qua mustas esar 
dialektal en formo ed en kontenajo. Olu esas kritiko pri 
la toteso ed olu esas historiala kritiko. Olu ne esas 
“grado zero di skripto” ma olua inversigo. Olu ne esas 
la nego di stilo, ma la stilo di nego. 

En olua stilo ipsa, l’expozo di dialektala teorio esas 
skandalo ed abominajo segun la reguli dil dominacanta 
linguo, e por la gusto edukita da oli, nam en la pozitiv 
uzo di existanta koncepti olu inkluzas samtempe la 
konoco di olia ritrovita fluideso ed olia necesa 
destrukto. 

Ica stilo kontenanta sua propra kritiko mustas expresar 
la dominaco dil nuna kritiko super la tota pasinto. Per 
olu, l'expreso-modo di dialektala teorio revelas la 
neganta humoro en olu. “Lo vera ne similesas la 
produkturo en qua on trovas nula traco dil utensilo” 
(Hegel). Ica teoriala koncio dil movemento, en qua la 
traco ipsa dil movemento prezentesez, manifestas su 

per l' inversigo dil relati establisit inter la koncepti e per 
la deturno di omna l’aquiraji dil olima kritiko. 
L'inversigo dil genitivo esas ita expresuro di historiala 
revolucioni, enregistrigata en la formo di penso, qua 
on konsideras kom l’epigramatra stilo di Hegel. La 
yuna Marx, segun la sistemala stilo di Feuerbach, 
rekomendante remplasar la subjekto per la predikato, 
atingis la maxim efektiv uzo di ca revolto-stilo, qua 
derivas la mizero di filozofio del filozofio di mizero. La 
deturno reduktas a revolto la kritikala pasinta konkluzi 
glaciigita aden respektinda veraji, t.e., transformat 
aden mentiaji. Kierkegaard ja intencite uzis olu, ed 
adjuntis sua propra denunco: “Ma malgre la turni e 
deturni, quale la konfitajo sempre venas aden la nutriv- 
armaro, on sempre insinuas ula vorteto qua ne esas sua 
propra, e qua perturbas per la memoro quan olu 
vekigas” (Filozofiala fragmenti). Esas l’obligo di disto 
vers to quo esas falsigita en l'oficala vereso qua decidas 
luzo di deturno, quale Kierkegaard konfesas en la 
sama libro: “Nur un plusa komenturo pri omna vua 
nombroz aludi vizata ye la plendajo ke me uzas 
pruntata vorti en mea deklaraji. Me hike ne negas lo e 
me ne celas ke lo esis intencata e ke en nova sequo ad 
ica broshuro, se me ultempe skriptos olu, me intencas 
nomizar l'objekto per olua propra nomo e vestizar la 
problemo per historiala kostumo.” 


142 


207 


Idei pluboneskas. La senco di vorti partoprenas lo. 
Plajio necesesas. Progreso implikas lo. Olu proxime 
sequas la frazo di autoro, uzas lua expresuri, efacas 
nejust ideo, remplasas olu per la just ideo. 

Deturno esas lo kontrea di cito, di teorial autoritato 
sempre falsigita precize dal fakto ipsa ke olu divenas 
citajo; fragmento arachita de sua kuntexto, de sua 
movo, e konkluze del generala kadro di sua epoko e del 
partikulara posibleso reprezentat en ta kadro, juste o 
nejuste. Deturno esas la fluida linguo di kontre- 
ideologio. Olu aparas en la komuniko qua savas ke olu 
ne povas pretendar definitive havar irga certeso en su 
ipsa. Olu esas, ye olua maxim alta nivelo, la linguo qua 
nul anciena e supra-kritikala refero povas konfirmar. 
Kontree, esas sua propra koheremeso, en su ipsa e per 
praktikala fakti, qua povas konfirmar l'anciena kerno 
di vereso quan olu retroportas. Deturno ne fundas sua 
motivo sur irgo ultre sua propra vereso kom nuna 


kritiko. 


209 


To quo esas necelete prizentita kom deturno en la 
teoriala formuligo, negante irga duriv autoritato dil 
fako di lo teoriale expresita, igante olu intervenar per 
ica violenteso lago qua perturbas e forigas l'existant 

ordino, rimemorigas da on ke ca existo di lo teoriala 
esas nulo en su, e mustas konocar su nur per la 
historial ago, e per la historiala korektigo qua esas olua 
vera fideleso. 

L’advera nego di kulturo esas la nura maniero 
konservar olua senco. Olu ne plus povas esar kulturala. 
Talmaniere olu esas to quo restas, ulmaniere, ye la 
nivelo di kulturo, quankam segun tre diferanta senco. 

En la linguo di kontredico, la kritiko pri kulturo 
prizentas su unigite: kom dominacanta la tota kulturo 
— olua savo ed anke olua poezio — e kom ne plus 
separata del kritiko pri la sociala toteso. Esas nur ica 
unigita teoriala kritiko qua renkontras unigita sociala 
praktiko. 

IX. materialigat ideologio 


“La su-koncio esas en on e por on kande e pro ke 

olu esas en on e por on por altra su-koncio; t.e., olu 

existas nur per esar rikonocata ed agnoskata.” 
—Hegel (Phänomenologie des Geistes”) 

Ideologio esas la fundamento dil penso di klaso-socio, 
en la luktanta fluo di historio. Ideologiala fakti 
nultempe esis simpla kimeri, ma esas la deformita 
koncio pri realeso, e kom lo, reala faktori qui reciproke 
exercas advere deformant ago; mem plue, la 
materialigo di ideologio genitita dal konkreta suceso di 
autonom ekonomiala produkto, en la formo dil 
spektaklo, praktikale konfundas kun la sociala realeso 
ideologio qua esis kapabla riformacar omna realeso 
segun sua propra modelo. 

Kande ideologio, qua esas l'abstrakta volo di lo 
universala, ed olua iluziono, legitimigesas dal universal 


“Fenomenologio di mento. 

abstrakto e l’efektiva diktatoreso dil iluziono en 
moderna socio, olu ne plus esas la voluntala lukto di lo 
fragmentita, ma olua triumfo. Do, l’ideologiala 
pretendo acquiras sorto de plata pozitiv exakteso: olu 
ne plus esas historiala selekto, ma pruvo. En tal aserto, 
la partikulara nomi dil ideologii desaparas. La parto 
ipsa di ideologiala laboro servanta la sistemo ne plus 
povas esar komprenat ecepte kom rikonoco di 
“epistemologiala bazo” qua esas ultre omna ideologiala 
fenomeno. Materialigit ideologio esas ipse sennoma, 
quale olu havas nul identifikebla historiala programo. 
To signifikas ke la historio di ideologii esas parfinita. 

Ideologio, omna interna logiko di qua duktis vers “tota 
ideologio”, segun la senco di Mannheim — despotismo 
dil fragmento qua impozas su kom pseudo-savo pri 
glaciigita toteso, totalitera viziono — nun facesas en la 
senmovigita spektaklo di ne-historio. Olua kompletigo 
anke esas olua dissolvo en l'ensemblo di socio. Per la 
praktikala dissolvo di ca socio, ideologio mustas 
desaparar, l' ultima ne-raciono qua obstruktas aceso al 
historiala vivo. 

La spektaklo esas eminent ideologio, pro ke olu 
expozas e manifestas la toteso dil esenco di omna 
ideologiala sistemo: la povrigo, la sklavigo e la nego di 

reala vivo. La spektaklo materiale esas “l'expresuro dil 
separo ed alieno inter homo ed homo”. La “nova povo 
di decepto” ibe koncentrata havas sua bazo en ica 
produkto, per qua “kun la amaso de objekti kreskas ... 
la nova domeno di alienat enti a qui homo esas 
submisata”. Olu esas la supra etapo di expanso qua 
turnas bezono kontre vivo. “La bezono por pekunio do 
esas la reala bezono produktata da politikal ekonomio, 
e l'unika bezono quan olu produktas” (Ekonomiala- 
filozofiala manuskripti, Marx). La spektaklo extensas al 
toteso di sociala vivo la principo quan Hegel, en la 
Fenenser Realphilosophie, konceptas kom ico di 
pekunio; olu esas “la vivo di to quo esas mortinta 
movante en su ipsa.” 

Kontre la projeto rezumit en La Tezi pri Feuerbach’ (la 
realigo di filozofio en praktiko qua superiras l'opozeso 
di idealismo e materialismo), la spektaklo samtempe 
konservas ed impozas en la pseudo-konkreteso di sua 
universo l'ideologiala karakterizivi di materialismo ed 
idealismo. La kontempliva latero dil «anciena 
materialismo, qua konceptas la mondo kom reprezento 
e ne kom agado — e qua ultime idealigas materio— 
efektigesas en la spektaklo, ube konkreta kozi 
automate esas mastri di sociala vivo. Reciproke, la revit 
agado di idealismo anke efektigesas en la spektaklo per 


* Marx. 

la teknikala mediado di signi e signali — qui konkluze 
materialigas abstrakt idealo. 

La paraleleso inter ideologio e skizofrenio establisita da 
Gabel (La Falso koncio) esez pozita aden ica ekonomiala 
procedo dil materialigo di ideologio. To quo ideologio 
ja esis, socio divenis. L’ektiro di praktiko, e la fals anti- 
dialektala koncio qua akompanas olu, velizas to quo 
impozesas dum omna horo dil omnadia vivo submisit 
al spektaklo; submiso qua esez intelektata kom 
sistemal organizo dil “falio dil renkontro-fakultato”, e 
kom olua remplaso da sociala halucinala fakto: la falsa 
koncio pri la renkontro, la “iluziono dil renkontro”. En 
socio ube nulu povas esar rikonocata da altri, singla 
individuo divenas nekapabla rikonocar sua propra 
realeso. Ideologio esas che su; separo konstruktis sua 
mondo. 

“En la klinikala deskripti di skizofrenio,” dicas Gabel, 
“la dekado dil dialektiko di toteso (kun desasocio kom 
extrema formo) e la dekado dil dialektiko di diveno 
(kun katatonio kom extrema formo) semblas esar tote 
unigita.” La spektantala koncio, karcerano en platigat 
universo, limitizata dal ekrano dil spektaklo, dop qua 
olua propra vivo exilesas, konocas nur la fiktiva 
kunparolanti qui submisas lu al unlatereso di lia 

komercaji e la politiko di lia komercaji. La spektaklo, 
en olua tot extenso, esas lua “spegulo-signo”. Hike la 
fals ekiro di generaligit autismo prizentesas. 

La spektaklo, qua esas l’efaco dil limiti dil ego e dil 
mondo per l'aplasto dil ego asiejata dal prezenteso- 
absenteso dil mondo, anke esas l’efaco dil limiti di lo 
vera e lo falsa per la represo di irga experiencata 
vereso sub la reala prezenteso dil falseso qua certigas 
l’organizo dil aparo. Ta qua pasive subisas sua omnadia 
stranjera tranco tale pulsesas vers dementeso qua 
iluzionale reagas a ca tranco per rekursar a magiala 
tekniki. Le rikonoco e konsumo di komercaji esas 
centrala a ca pseudo-respondo a  nerespondiva 
komuniko. La bezono imitar dil konsumanto esas 
precize l'infantala bezono, kondicionita da omna parti 
di fundamentala disposedo. Segun la vorti quin Gabel 
aplikas a diferanta patologiala nivelo, “la nenormala 
bezono por reprezento hike kompensas tormentanta 
sento ke on esas ye la bordi di existo”. 


220 


Se la logiko di falsa koncio ne povas advere konocar 
su, la sercho por la kritikala vereso pri la spektaklo 
anke mustas esar vera kritiko. Necesesas praktikale 
luktar inter la nekonciliebla enemiki dil spektaklo, e 
konfesar esar absenta ube oli esas absenta. Olti esas la 

legi di dominacanta pensado, l'exkluziva vidpunto dil 
aktualeso, quan l'abstrakta volo di lo nemediat efektigo 
rikonocas, sive olu lansas su vers la transakti di 
reformismo sive olu lansas su vers la pseudo- 
revolucionala komun agado. “Konseque, deliro 
rikonstitucesas en la poziciono ipsa quan olu pretendas 
kombatar. Kontree, la kritiko qua superiras la 
spektaklo mustas savar quale vartar. 

La su-liberigo di nia epoko konsistas ek liberigar ni 
ipsa del materiala bazi dil inversigita vereso. Ica 
“historiala misiono por establisar lo vera en la mondo”, 
efektigesos nek dal izolat individuo nek dal atomigita e 
manipulita turbo, ma nur e sempre dal klaso kapabla 
dissolvar omna klasi per reduktar omna povo al des- 
alienanta formo di realigita demokratio: la Konsilantari 
en qua praktikala teorio direktas su e vidas sua ago. Lo 
nur kande individui esas “direte ligit al universala 
historio”; lo nur kande la dialogo armizas su por vinkar 
sua propra kondicioni. 

